title: Puolan parlamenttivaalit 2015

text: Parlamenttivaalit voitti Jarosław Kaczyńskin johtama konservatiivinen ja euroskeptinen oppositiopuolue Laki ja oikeus (PiS), joka sai sejmiin enemmistön 235 edustajan turvin. PiS oli jo aiemmin samana vuonna voittanut Puolan presidentinvaalin. Vaalikampanjassaan se kritisoi maahanmuuttoa, vaati eläkeiän alentamista ja torjui euron käyttöönoton. Ennen parlamenttivaaleja vallassa ollut keskustaoikeistolainen Kansalaisfoorumi sai sejmiin vain 138 edustajaa. Puolan uudeksi pääministeriksi nimitettiin 16. marraskuuta PiS:ää edustava Beata Szydło.


title: Jonas Udjus Frorud

text: Jonas Udjus Frorud (s. 25. joulukuuta 1992) on norjalainen maastohiihtäjä, joka edustaa Lyn Skitä.


title: Jonas Udjus Frorud

text: Frorud kilpaili Skandinavia Cupissa ensimmäisen kerran joulukuussa 2012. Parhaimmillaan hän on ollut 28:s Vuokatissa 15 kilometrin perinteisen hiihtotavan kilpailussa 11. joulukuuta 2015.


title: Jonas Udjus Frorud

text: Norjan-mestaruuskilpailuissa Frorud on ollut parhaimmillaan 12:s 50 kilometrin perinteisen hiihtotavan kilpailussa Harstadissa 2015. NM-kilpailuissa 2016 hän oli voittamassa kultaa Lyn Skin 3 × 10 kilometrin viestijoukkueessa yhdessä Hans Christer Holundin ja Simen Hegstad Krügerin kanssa.


title: Jonas Udjus Frorud

text: Myös Frorudin vanhempi veli Espen Udjus Frorud (s. 1991) tunnetaan hiihtäjänä.


title: Mailis Reps

text: Mailis Reps, o.s. Rand (s. 13. tammikuuta 1975 Tallinna, Viro) on virolainen poliitikko, Viron keskustapuolueen jäsen. Hän on ollut Viron opetus- ja tiedeministeri 2002–2003 ja 2005–2007 sekä jälleen vuodesta 2016.


title: Mailis Reps

text: Reps opiskeli 1993–1998 oikeustiedettä Tallinnassa yksityisessä Akadeemia Nordissa. Hän on suorittanut maisterin tutkinnon ensin oikeustieteissä yksityisessä Central European Universityssa ja toisen viestinnässä Maastrichtin yliopistossa. Vuodesta 2001 hän opiskeli kansainvälistä ja eurooppalaista oikeutta tohtorintutkintoa varten Uppsalan yliopistossa.


title: Mailis Reps

text: Reps työskenteli 2000–2001 Euroopan komission henkilöstön ja hallinnon pääosastossa. Vuodesta 2000 hän oli Akadeemia Nordissa ja Riga Graduate School of Law'ssa kansainvälisen julkisoikeuden luennoitsija.


title: Mailis Reps

text: Reps nimitettiin 28. tammikuuta 2002 Kallasin hallituksen opetusministeriksi. Häntä pidettiin tuolloin joillakin tahoilla liian nuorena ja kokemattomana. Vaikka hän ei kyennyt ratkaisemaan muutamia Viron opetuksen keskeisiä ongelmia, hän pyrki saamaan opetukseen enemmän rahaa, ja Eesti Haridusfoorum nimitti hänet lokakuussa 2002 "opetuksen ystäväksi". Reps muutti opetusministeriön nimeksi tammikuusta 2003 opetus- ja tiedeministeriö kuvastamaan ministeriön keskeistä asemaa koulutuksen ja tutkimuksen alalla.


title: Mailis Reps

text: Reps yhdisti ministerinä ollessaan Viron kaksi johtavaa akateemista kirjastoa Viron akateemisen kirjaston ja Tallinnan opettajakorkeakoulun kirjaston, joista muodostui Tallinnan yliopiston akateeminen kirjasto. Yhdistyminen allekirjoitettiin 8. huhtikuuta 2003, kaksi päivää ennen hallituksen kaatumista.


title: Mailis Reps

text: Repsista tuli riigikogun jäsen 2003. Hänet valittiin myös Viron keskustapuolueen hallituksen jäseneksi ja nimitettiin puolueen ulkosuhteiden sihteeriksi. Hän oli yksi niistä henkilöistä, jotka valmistelivat joulukuussa 2004 Viron keskustapuolueen ja venäläisen valtapuolueen Yhtenäinen Venäjä kiistellyn yhteistyösopimuksen.


title: Mailis Reps

text: Pääministeri Juhan Partsin hallituksen hajottua hän sai jälleen nimityksen opetusministeriksi 13, huhtikuuta 2005 Ansipin hallitukseen. Toisen ministerikauden tärkeimpiä tehtäviä olivat yleisen opetussuunnitelman valmistelu, uuden ammatillisen opetuksen ohjelman hyväksyminen, viron kielen opetuksen lisääminen ja parantaminen venäjänkielisen vähemmistön kouluissa, koululaisten ilmaisen aterian järjestäminen ja opettajien uusien ammatillisten standardien hyväksyminen.


title: Mailis Reps

text: Reps oli vuodesta 2005 Viron keskustapuolueen varapuheenjohtaja.


title: Mailis Reps

text: Euroopan neuvoston parlamentaarisen yleiskokouksen (PACE) jäsenenä useissa valmistelevissa komiteoissa.


title: Mailis Reps

text: Repsiä arvosteltiin voimakkaasti kun hän vieraili Marin tasavallassa elokuussa 2005. Useat eurooppalaiset poliitikot ovat kiinnittäneet huomiota mareihin tasavallassa kohdistuvaan syrjintään, kun taas Reps piti Venäjän television haastattelussa alkuperäisväestön nykyistä tilannetta, heidän kulttuuriaan ja koulutustaan, hyvin myönteisenä. Myöhemmin hän totesi, että hänen lausuntonsa oli irroitettu yhteydestään, jolloin hänen tarkoituksensa tuli ymmärretyksi väärin.


title: Mailis Reps

text: Avioiduttuaan latvialaisen juristin Agris Repšsin kanssa hän otti käyttöön yksinkertaistetun muodon Reps miehensä sukunimestä. Pariskunnalla on kaksi lasta.


title: Kylian Mbappé

text: Kylian Sanmi Mbappé Lottin (s. 20. joulukuuta 1998 Bondy, Ranska) on ranskalainen jalkapalloilija ja maailmanmestari, pelipaikaltaan hyökkääjä, joka edustaa Ligue 1:ssä pelaavaa Paris Saint-Germainia.


title: Kylian Mbappé

text: Mbappé syntyi Bondyssa, Pariisin esikaupunkialueella. Kamerunilaistaustaisen isän ja algerialaisen äidin poika kasvoi alueella, jota varjostivat eriarvoisuus, levottomuudet ja rikokset. Hän aloitti jalkapallouransa paikallisseura AS Bondysta, jota hänen isänsä Wilfried valmensi. Myöhemmin hän liittyi kuuluisaan Clairefontainen junioriakatemiaan, jossa on erikoistuttu valmentamaan ja kehittämään nuoria ranskalaisia jalkapalloilijoita. Lupaavien odotusten ja peliesitysten jälkeen useat ranskalaisseurat olivat kiinnostuneita hankkimaan Mbappén nuorisoakatemiaansa. Muita ranskalaisnuorukaisesta kiinnostuneita olivat muun muassa espanjalalaisseurat Real Madrid ja Valencia. Mbappé kävi myös englantilaisseura Chelsean testeissä 11-vuotiaana ja pelasi jopa yhden ottelun seuran nuorisojoukkueessa. Lopulta hän päätyi Monacon nuorisoakatemiaan.


title: Kylian Mbappé

text: Mbappé teki ensiesiintymisensä seuran edustusjoukkueessa 2. joulukuuta 2015 ottelussa Caenia vastaan. Hän tuli vaihdosta kentälle ottelun 88. peliminuutilla. Hänestä tuli samalla seurahistorian nuorin debytantti edustusjoukkueessa 16 vuoden ja 347 päivän iässä. Ennätys oli aiemmin ollut Thierry Henryn nimissä.


title: Kylian Mbappé

text: 20. helmikuuta 2016 Mbappé teki ensimmäisen maalinsa edustusjoukkueessa ottelussa Troyesia vastaan lisäajalla. Hänestä tuli niin ikään seurahistorian nuorin maalintekijä edustusjoukkueessa 17 vuoden ja 62 päivän iässä. Myös tämä ennätys oli aikaisemmin ollut Henryn hallussa. 6. maaliskuuta 2016 Mbappé allekirjoitti ensimmäisen ammattilaissopimuksensa, joka oli pituudeltaan kolmivuotinen ja ulottui näin vuoteen 2019 asti.


title: Kylian Mbappé

text: Kaudella 2016–2017 Mbappé teki läpimurtonsa Monacon kokoonpanoon. Hän onnistui tekemään 15 maalia Ranskan pääsarjassa ja kuusi maalia Mestarien liigassa. Kaikki kilpailut huomioiden Mbappé sai maalitililleen yhteensä 26 maalia 44 ottelussa. Monaco voitti Ligue 1:n mestaruuden.


title: Kylian Mbappé

text: Hän teki miesten maajoukkuedebyyttinsä Ranskan kokoonpanossa 25. maaliskuuta 2017.


title: Kylian Mbappé

text: Hän teki jalkapallon MM-kisoissa 2018 alkusarjan ottelussa maalin Ranskan MM-historian nuorimpana pelaaja (19 vuotta 183 päivää). Hän teki samoissa kisoissa myös kaksi maalia neljännesvälieräottelussa Argentiinaa vastaan, saavutukseen (samassa MM-ottelussa kaksi maalia teini-ikäisenä pelaajana) on pystynyt edellisen kerran brasilialainen Pelé vuonna 1958.


title: Kylian Mbappé

text: Mbappe lahjoitti vuoden 2018 MM-kisoista saamansa ottelupalkkiot (19 000 euroa ottelua kohti) hyväntekeväisyyteen vammaisten lasten liikuntaan, koska ei halua edustaa maataan rahasta.


title: Kylian Mbappé

text: Mbappé voitti maailmanmestaruuden Ranskan kanssa Venäjän MM-kisoissa 2018. Hänet valittiin turnauksen parhaaksi nuoreksi pelaajaksi.


title: Andrei Karlov

text: Andrei Gennadjevitš Karlov (; 1954 Moskova, Neuvostoliitto – 19. joulukuuta 2016 Ankara, Turkki) oli venäläinen diplomaatti, joka toimi 2001–2006 Venäjän Pohjois-Korean- ja 2013–2016 Turkin-suurlähettiläänä. Turkin poliisiin kuulunut mies ampui hänet Ankarassa 19. joulukuuta 2016.


title: Andrei Karlov

text: Karlov valmistui 1976 Moskovan valtiollisesta kansainvälisten suhteiden instituutista ja aloitti samana vuonna diplomaattisen uransa. Hän työskenteli sen jälkeen useissa tehtävissä sekä Neuvostoliiton että Venäjän ulkoministeriössä.


title: Andrei Karlov

text: Karlov työskenteli 1979–1984 ja 1986–1991 Neuvostoliiton Pohjois-Korean-suurlähetystössä ja vuodet 1992–1997 Venäjän Etelä-Korean-suurlähetystössä. Karlovista tuli vuonna 2001 Venäjän Pohjois-Korean-suurlähettiläs, ja vuodet 2007–2013 hän toimi Venäjän sisäministeriön konsuliasioiden toimiston varajohtajana. Karlov nimitettiin heinäkuussa 2013 Turkin-suurlähettilääksi.


title: Andrei Karlov

text: Karlov ammuttiin 19. joulukuuta 2016, kun hän oli valokuvanäyttelyn avajaisissa pitämässä puhetta, ja hän kuoli myöhemmin sairaalassa. Ampuja oli Turkin poliisiin kuulunut Mevlüt Mert Altıntaş, joka ei ollut virkatehtävissä. Ampujan kerrotaan huutaneen ”Allāhu akbar” sekä ”kosto” ja ”Älkää unohtako Aleppoa”. Turkin poliisi ampui Altıntaşin välikohtauksen jälkeen.


title: Karksi

text: Karksin kunta () oli kunta Virossa Viljandimaan maakunnassa. Viron kuntauudistuksen osana 24. lokakuuta 2017 Karksin, Abjan ja Hallisten kunnat sekä Mõisakülan kaupunki yhdistyivät uudeksi Mulgin kunnaksi.


title: Karksi

text: Se sijaitsi maakunnan eteläosassa Viljandin eteläpuolella Latvian rajalla. Kunnassa oli arviolta 3 333 asukasta (vuonna 2016) ja sen pinta-ala oli 321,81 neliökilometriä.


title: Karksi

text: Kuntaan kuului Karksi-Nuian epäitsenäinen kaupunki ("vallasisene linn") ja 20 kylää: Ainja, Allaste, Hirmuküla, Karksi, Kõvaküla, Leeli, Lilli, Metsaküla, Morna, Muri, Mäeküla, Oti, Polli, Pärsi, Pöögle, Sudiste, Suuga, Tuhalaane, Univere ja Äriküla.


title: Karksi

text: Vuonna 2011 Karksin kunnassa (Karksi-Nuian epäitsenäinen kaupunki mukaan lukien) oli 3 212 asukasta, joista 3 123 (97,2 %) oli virolaisia, 33 (1,0 %) venäläisiä ja 54 (1,7 %) muita kansallisuuksia.


title: Pyhän Stanislauksen ritarikunta

text: Keisarillinen pyhän Stanislauksen ritarikunta oli venäläinen ritarikunta vuodesta 1831 vuoteen 1917. Ritarikunta oli Venäjän uusin kunniamerkki, ja sitä käytettiin ennen muuta palkitsemaan virkamiesansioita.


title: Pyhän Stanislauksen ritarikunta

text: Ritarikunnan perusti 7. toukokuuta 1765 Stanislaw Poniatowski, Puolan kuningas sekä Liettuan suuriruhtinas .


title: Pyhän Stanislauksen ritarikunta

text: Vuonna 1831 Puolan kapinan, tukahduttamisen jälkeen, ritarikunta liitettiin muiden Puolan ritarikuntien myötä venäläisten ritarikuntien lukuun.


title: Pyhän Stanislauksen ritarikunta

text: Vuonna 1832 pyhän Stanislauksen muotokuva poistettiin ansiomerkistä korvamaalla se nimikirjaimilla SS ja Puolan yksipäinen kotka korvattin Venäjän keisarillisella kaksipäisellä kotkalla. Vuonna 1839 Nikolai I antoi uuden ohjesäännön, jonka mukaan ritarikunta jaettiin kolmeen luokkaan ja voitiin myöntää jokaiselle Venäjän ja Puolan kansalaiselle, sekä sotilaallisista että siviiliansioista. Ei kristityille annettiin vuodesta 1844 ansiomerkki jossa pyhän Stanislauksen nimimerkki korvattiin mustalla venäläisellä kotkalla. Vuodesta 1855 lisättiin sotilasansioista myönnettyyn ansiomerkkiin miekat.


title: Pyhän Stanislauksen ritarikunta

text:
Ritarikunnan kolmannesta luokasta tuli Venäjän yleisimmin myönnetty ansiomerkki. Sen sai lähes kaikki, jotka ovat palvelleet valtion virassa. Kun ritarikunnan jäsenyys nosti saajan samalla perintöaatelin jäseneksi loi aateliston lukumäärän kasvu vähitellen närää entisen perintöaatelin riveissä, ja asetus vuodesta 1855 esitti että perintöaatelin joukkoon enää ei luettu kun ritarikunnan ensimmäisen luokan jäseniä.  Pyhän Stanislauksen ritarikunta oli yleisin keisarillisen Venäjän kunniamerkeistä.
Pelkästään Venäjän-Japanin sodan aikana myönnettiin 37 475 kunniamerkkia.


title: Berliinin isku 2016

text: Berliinin isku 2016 tapahtui 19. joulukuuta 2016 noin kello 20 paikallista aikaa, kun tunisialainen mies Anis Amri ajoi Scania-merkkisellä rekka-autolla väkijoukkoon Breitscheidplatzilla Berliinin joulumarkkinoilla Saksassa. Iskussa kuoli 12 ihmistä ja 48 loukkaantui. Liittokansleri Angela Merkelin mukaan kyseessä oli terrori-isku ja myöhemmin terroristijärjestö Isis ilmoitti olleensa iskun takana.


title: Berliinin isku 2016

text: Iskussa kuoli seitsemän saksalaista, yksi Tšekin, yksi Ukrainan, yksi Italian, yksi Israelin ja yksi Puolan kansalainen.


title: Berliinin isku 2016

text: Yksi iskun 12 uhrista oli puolalaisen kuljetusyrityksen omistaman kuorma-auton alkuperäinen kuljettaja, 37-vuotias Lukasz Urban, joka löytyi iskun jälkeen auton hytistä puukotettuna ja ammuttuna. Häntä oli ammuttu päähän noin kolme tuntia ennen iskua, mutta hän saattoi kuitenkin olla hengissä vielä iskun aikanakin. Lehtitietojen mukaan rekan pysäytti sen hätäjarrutusjärjestelmä.


title: Berliinin isku 2016

text: Eräs silminnäkjjä lähti seuraamaan pakenevaa miestä ja oli samalla matkapuhelimellaan yhteydessä poliisiin. Hän kuitenkin menetti välillä näköyhteyden pakenijaan ja poliisi otti aluksi kiinni väärän miehen, joka päästettiin myöhemmin vapaaksi.


title: Berliinin isku 2016

text: Rekan hytistä löytyi tunisialaisen Anis Amrin karkotuspäätöksen keskeyttämisestä kertova asiakirja henkilötietoineen. Hänet etsintäkuulutettiin ja hänen kiinni saamisestaan luvattiin 100 000 euron palkkio.


title: Berliinin isku 2016

text: Iskusta epäilty Anis Amri kuoli tulitaistelussa kahden poliisin kanssa Sesto San Giovannin rautatieasemalla Italian Milanossa aamuyöllä 23. joulukuuta. Polisit kysyivät ensin Berliinistä Hollannin Nijmegeniin, sieltä bussilla Ranskan Lyoniin, josta junalla Chambéryyn, sieltä junalla Torinoon ja sieltä junalla Milanoon tulossa olleelta Amrilta henkilöllisyyspapereita. Silloin Amri veti esiin mukanaan olleen aseen ja ampui haavoittavasti Christian Movio -nimistä poliisia olkapäähän. Tämän jälkeen Luca Scatà -niminen poliisi ampui kaksi luotia Amriin. Poliisit antoivat Amrille ensiapua ja hän eli vielä 10 minuuttia kunnes kuoli.


title: Berliinin isku 2016

text: Amri oli ollut Italiassa pitkään ennen lähtöään Saksaan. Hän tuli Tunisiasta Italiaan, koska hän oli saanut syytteen aseellisesta ryöstöstä kotimaassaan. Italiassa hän haki turvapaikkaa alaikäisenä, mutta joutui pian vangituksi kolmeksi ja puoleksi vuodeksi varkaudesta, uhkailusta ja tulipalon sytyttämisestä koulussa. Vapauduttuaan Italian vankilasta hän sai käännytyspäätöksen, mutta palautus Tunisiaan ei onnistunut ja se vanhentui, koska Tunisia ei tunnustanut Amria. Italian viranomaiset määräsivät hänet poistumaan Italiasta, jonka jälkeen hän matkusti Saksaan, jossa hän haki uudestaan turvapaikkaa.


title: Berliinin isku 2016

text: Tunisiassa pidätettiin jouluaattona 24. joulukuuta kolme ihmistä, joista yksi on Amrin sukulainen. Tunisian sisäministeriön mukaan epäillyt olivat terroristisolun jäseniä ja liittyivät Amriin.


title: Berliinin isku 2016

text: Amrin motiivina tekoonsa oli kosto muslimien pommittamisesta. Hän esiintyy videolla, jonka julkaisi 23. joulukuuta 2016 Isistä lähellä oleva uutistoimisto Amaq.


title: Berliinin isku 2016

text: Marokon tiedustelupalvelu oli varoittanut Saksaa kahdesti, 19. syyskuuta ja 11. lokakuuta 2016 Amrin valmiudesta tehdä terroristinen hyökkäys.


title: Pettenasco

text: Pettenasco on kunta Pohjois-Italiassa Novaran maakunnassa Piemonten alueella. Pettenascon naapurikunnat ovat Armeno, Miasino, Nonio, Omegna, Orta San Giulio ja Pella.


title: Pella (Italia)

text: Pella on kunta Pohjois-Italiassa Novaran maakunnassa Piemonten alueella. Pellan naapurikunnat ovat Cesara, Madonna del Sasso, Nonio, Orta San Giulio, Pettenasco ja San Maurizio d'Opaglio.


title: Kolga-Jaani

text: Kolga-Jaani on pienkauppala ja entinen kunta Viron Viljandimaan maakunnassa. Pienkauppala sijaitsee maakunnan koillisosassa Viljandin kunnassa Võrtsjärven pohjoispuolella.


title: Kolga-Jaani

text: Vuoden 2017 kuntauudistuksessa Kolga-Jaani ja Tarvastu liittyivät Viljandin kuntaan.


title: Kolga-Jaani

text: Kuntaan kuului Kolga-Jaanin pienkauppala ("alevik") ja 15 kylää: Eesnurga, Järtsaare, Kaavere, Lalsi, Leie, Lätkalu, Meleski, Oiu, Otiküla, Odiste, Oorgu, Parika, Taganurga, Vaibla ja Vissuvere.


title: Kolga-Jaani

text: Kunnassa oli arviolta 1 429 asukasta (vuonna 2016) ja sen pinta-ala oli 313,34 neliökilometriä.


title: Kolga-Jaani

text: Vuonna 2011 Kolga-Jaanin kunnassa oli 1 309 asukasta, joista 1 293 (98,8 %) oli virolaisia, 12 (0,9 %) venäläisiä ja 6 (0,5 %) muita kansallisuuksia.


title: Lesa

text: Lesa on kunta Pohjois-Italiassa Novaran maakunnassa Piemonten alueella. Lesan naapurikunnat ovat Belgirate, Brovello-Carpugnino, Ispra, Massino Visconti, Meina, Nebbiuno, Ranco ja Stresa.


title: Fright Night

text: Fright Night voi tarkoittaa ainakin seuraavia:


title: Kõo

text: Kõon kunta () oli kunta Virossa Viljandimaan maakunnassa. Viron kuntauudistuksen osana 21. lokakuuta 2017 Kõon, Kõpun ja Suure-Jaanin kunnat sekä Võhman kaupunki yhdistyivät uudeksi Põhja-Sakalan kunnaksi.


title: Kõo

text: Kunta sijaitsi maakunnan pohjoisosassa Viljandin pohjois- ja Paiden eteläpuolella. Siellä oli arviolta 1 047 asukasta (vuonna 2016) ja sen pinta-ala oli 149,44 neliökilometriä.


title: Kõo

text: Kuntaan kuului 15 kylää: Arjassaare, Arussaare, Kangrussaare, Kirivere, Koksvere, Kõo, Loopre, Maalasti, Paaksima, Paenasti, Pilistvere, Saviaugu, Soomevere, Unakvere ja Venevere.


title: Kõo

text: Vuonna 2011 Kõon kunnassa oli 1 014 asukasta, joista 999 (98,5 %) oli virolaisia, 9 (0,9 %) venäläisiä ja 9 (0,9 %) muita kansallisuuksia.


title: Fight Forever

text: Fight Forever on post-hardcore -yhtye Disco Ensemblen kappale ja single yhtyeen tulevalta 27. tammikuuta 2017 julkaistavalta studioalbumilta "Afterlife". Kappale sai Radio Rockin ”Rautaa vai roskaa” -äänestyksessä 80,9% yläpeukkua. Kappale ylsi radiosoittolistan sijalle 49, ja pysyi listalla yhteensä 7 viikkoa.


title: Fight Forever

text: Kappaleesta kuvattiin musiikkivideo.


title: Cyprien Sarrazin

text:
Cyprien Sarrazin (s. 13. lokakuuta 1994) on ranskalainen alppihiihtäjä. Hän asuu Veynes'ssä ja edustaa
E.C. Champsaur -seuraa.


title: Cyprien Sarrazin

text: Sarrazin kilpaili maailmancupissa ensimmäisen kerran Chamonix'ssa helmikuussa 2016 sijoittuen alppiyhdistetyssä 29:nneksi. Ensimmäisen voittonsa hän saavutti uransa seitsemännessä maailmancup-kilpailussa, Alta Badian parisuurpujottelussa joulukuussa 2016. Tätä ennen hän oli sijoittunut maailmancupin osakilpailussa parhaimmillaan 24:nneksi.


title: Cyprien Sarrazin

text: Sarrazin on voittanut yhden Euroopan cupin ja yhden Etelä-Amerikan cupin suurpujottelukilpailun.


title: Eino Svinhufvud

text: Eino Gustaf Svinhufvud (28. marraskuuta 1896 Helsinki – 1. elokuuta 1938 Kangasniemi) oli suomalainen agronomi. Hänen isänsä oli presidentti P. E. Svinhufvud.


title: Eino Svinhufvud

text: Svinhufvud kirjoitti ylioppilaaksi Helsingin Uudesta yhteiskoulusta 1914 ja opiskeli sen jälkeen Helsingin yliopistossa maataloustiedettä, valmistuen agronomiksi vuonna 1919. Tämän jälkeen hän toimi maamieskoulun opettajana Kurkijoella ja Kajaanissa vuoteen 1922 saakka sekä Wärtsilä Oy:n tilanhoitajana Värtsilässä 1922–1924. Vuodet 1924–1934 Svinhufvud oli Suomen Suoviljelysseuran koeaseman johtajana Ilmajoella ja 1934–1938 maatalouskoulun yliopettajana Järvenpäässä. Hän viljeli myös itse Kangasniemen Ohensalon kylässä sijainneita maa- ja metsätiloja aina kuolemaansa saakka. Maatalous- ja metsätieteiden tohtoriksi Svihufvud väitteli vuonna 1934 suon polttoviljelyksen vaikutuksista. Hän kuoli leukemiaan elokuussa 1938 vain 41-vuotiaana.


title: Eino Svinhufvud

text: Svinhufvud osallistui vuoden 1918 sisällissotaan valkoisten joukoissa. Hän kuului eversti Hans Kalmin johtamaan Pohjois-Hämeen rykmentin 1. pataljoonaan. Jääkäriluutnantti Anton Eonsuun muistelmien mukaan Svinhufvud johti jonkin aikaa Hennalan vankileirillä toiminutta teloitusryhmää, kunnes sai tehtävästä tarpeekseen ja hänen tilalleen tehtävään valittiin toinen henkilö. Yhteensä Hennalassa ammuttiin noin 500 punaista, joista 200 oli naisia. Myöhemmin Svinhufvud oli mukana äärioikeistolaisen Lapuan liikkeen toiminnassa. Keväällä 1932 Svinhufvud oli valmiina osallistumaan Mäntsälän kapinaan, mutta hänen isänsä P. E. Svinhufvud puuttui asiaan ja riidan jälkeen Eino Svinhufvud luopui aikeistaan.


title: Sugar & Spice (The Searchersin albumi)

text: Sugar & Spice on brittiläisen The Searchers -yhtyeen vuonna 1963 julkaistu toinen albumi. Se nousi Britannian albumilistan viidennelle sijalle. Nimikappale ”Sugar & Spice” ylsi singlelistan toiselle sijalle. Albumi on ajalleen tyypillisesti koottu yhden hitin ympärille, muiden kappaleiden ollessa yhdysvaltalaisia rock and roll -standardeja. The Coasters -cover ”(Ain’t That) Just Like Me” muodostui pieneksi hitiksi Yhdysvalloissa.


title: Edfs

text: Edfs on VR:n omistama ja liikennöimä kaksikerroksinen konduktööri-/palveluvaunu. Vaunussa on 71 normaalia ja kaksi invapaikkaa.


title: Air Canadan lento 797

text: Air Canadan lento 797 oli Air Canadan reittilento Dallasista Toronton kautta Montrealiin. Lennolla 2. kesäkuuta 1983 käytetyssä Douglas DC-9-32 -koneessa syttyi tulipalo sen ollessa matkalla Dallasista Torontoon. Miehistö teki onnistuneen hätälaskun Cincinnatiin, mutta evakuoinnin aikana tulipalo leimahti tuhoten koneen. 23 matkustajaa kuoli palossa ja 16 loukkaantui, joista kolme vakavasti.


title: Air Canadan lento 797

text: Onnettomuuden vakavuuteen vaikuttivat palon kehittymisen ja koon aliarvioiminen sekä kapteenin saama harhaanjohtava tieto palon etenemisestä. Koneen takakäymälästä alkunsa saaneen palon syttymissyytä ei onnettomuustutkinnassa kyetty varmuudella selvittämään.


title: Air Canadan lento 797

text: Onnettomuuskone oli McDonnell Douglasin Long Beachin tehtaalla valmistettu Douglas DC-9-32 (rekisteritunnus C-FTLU, valmistenumero 47196). Maaliskuussa 1968 valmistunut kone oli toimitettu uutena Air Canadalle 8. huhtikuuta 1968. Sen voimalaitteina oli kaksi Pratt & Whitney JT8D-7B -ohivirtaussuihkumoottoria. Onnettomuuteen mennessä koneelle oli kertynyt 36 825 lentotuntia 34 987 lennolla. Kone oli huollettu ajallaan ja määräyksiä noudattaen.


title: Air Canadan lento 797

text: Sama kone oli 17. syyskuuta 1979 ollut onnettomuudessa, jossa koneen takaosan painelaipio oli pettänyt pian lentoonlähdön jälkeen johtaen paineistuksen menettämiseen. Koneen takaosa kärsi pahoja vaurioita; muun muassa hallintalaitteiden kaapelit vioittuivat. McDonnell Douglas korjasi konetta yli kuukauden, ja painelaipio ja sen ympäristö jouduttiin rakentamaan uudelleen. Kone palasi liikenteeseen vasta 1. joulukuuta 1979.


title: Air Canadan lento 797

text: Koneen matkustamo oli uudistettu kesäkuussa 1982. Oikeanpuoleinen takakäymälä korvattiin vaatekomerolla, katonrajaan asennettiin matkatavaralokerot ja matkustamon katto sekä seinät uusittiin. Onnettomuuden aikaan koneen penkkien pehmusteet olivat polyuretaanivaahtoa, ikkunat akryyliä, sisäseinät akryloniittibutadieenistyreeni-muovia, kattopaneelit lasikuitupinnoitteista komposiittia ja seinien ja katon pinnoite vinyylilaminaattia.


title: Air Canadan lento 797

text: Lennolla 797 oli 41 matkustajaa ja viisi miehistön jäsentä. Matkustajien joukossa olivat kanadalainen folklaulaja Stan Rogers, joka oli palaamassa Texasissa järjestetyltä Kerrvillen folkfestivaalilta, sekä elektroniikkayhtiö Curtis Mathes Corporationin toimitusjohtaja George Curtis Mathes Jr. Molemmat kuolivat palossa. Yksi eloonjääneistä oli kanadalainen miljonääri Glen W. Davis, josta oman kertomansa mukaan tuli onnettomuudesta selviämisen seurauksena filantrooppi. Hän käytti ympäristön hyväksi yli 20 miljoonaa dollaria ennen kuin hänet ammuttiin vuonna 2007.


title: Air Canadan lento 797

text: Lennon kapteenina oli 51-vuotias Donald S. Cameron, joka oli ollut Air Canadan palveluksessa vuodesta 1966. Hän oli lentänyt noin 13 000 tuntia, joista 4 939 DC-9:llä. 34-vuotiaan perämies Claude Ouimet’n Air Canada oli palkannut vuonna 1973. Hänellä lentotunteja oli noin 5 650, joista 2 499 DC-9:llä. Matkustamohenkilökunnan muodostivat matkustamon esimies Sergio Benetti sekä lentoemännät Laura Kayama ja Judith L. Davidson. Sekä lentäjillä että matkustamohenkilökunnalla oli voimassa olevat kelpuutukset.


title: Air Canadan lento 797

text: Lento 797 lähti Dallasista 16.25 paikallista aikaa (21.25 UTC). Se eteni täysin normaalisti, kunnes kello 18.51 takakäymälän huuhtelumoottorin kolme sulaketta laukesivat. Tämä ei ollut epätavallista etenkään ruokatarjoilun jälkeen, jolloin useat matkustajat käyttivät käymälää. Kapteeni yritti painaa sulakkeiden katkaisijat alas, mutta ne nousivat heti uudelleen ylös. Hän oletti huuhtelumoottorin jumittuneen. Hän yritti uudelleen vielä kello 19.00, mutta jälleen kerran katkaisijat nousivat heti takaisin ylös.


title: Air Canadan lento 797

text: Noin kello 19.00 viimeisellä rivillä istunut matkustaja kertoi lentoemännälle oudosta hajusta koneen peräosassa. Lentoemäntä arveli hajun olevan peräisin takakäymälästä. Hän haki sammuttimen, raotti käymälän ovea ja huomasi sen olevan täynnä vaaleanharmaata savua. Liekkejä ei näkynyt. Hän kertoi tilanteesta toiselle lentoemännälle, joka välitti tiedon tulipalosta matkustamon esimiehelle. Matkustamon esimies antoi lentoemännille ohjeeksi kertoa palosta kapteenille, siirtää matkustajat koneen etuosaan pois savun luota ja avata ilmastointiventtiilit, jotta ilmavirta puhaltaisi savun matkustamon takaosaan. Sen jälkeen hän otti sammuttimen ja avasi käymälän oven. Hänkään ei nähnyt liekkejä, mutta hän näki mustien savukiehkuroiden tulevan käymälään sen seinien raoista pesualtaan yläpuolella ja katonrajassa. Hän tyhjensi hiilidioksidisammuttimen käymälään ja sulki oven.


title: Air Canadan lento 797

text: Kello 19.02.40 lentoemäntä tuli kertomaan palosta ohjaamoon. Kapteeni käski perämiehen tarkastamaan tilanteen. Tämä ei päässyt edes takakäymälälle asti, sillä savu viimeisten istuinrivien luona alkoi olla liian sankkaa. Matkustamon esimies kertoi hänelle yrittäneensä sammuttaa paloa ja kuvaili näkemäänsä lisäten, ettei uskonut palon olevan käymälän roskakorissa. Kello 19.04 perämies palasi ohjaamoon ja totesi kapteenille, että olisi parasta aloittaa laskeutuminen. Ennen kuin kapteeni ehti vastata, matkustamon esimies tuli myös ohjaamoon ja kertoi, ettei hätää ole, sillä savu vaikutti olevan hälvenemässä. Myös perämies huomasi savun määrän vähenneen, ja lähti 19.04.46 uudelleen koneen takaosaan. Keskustelua palon luonteesta tai sijainnista ei tässä vaiheessa käyty. Kapteeni luuli palon olevan käymälän roskakorissa ja oletti, että miehistö saa sen sammutettua.


title: Air Canadan lento 797

text: Perämies, jonka tarkoituksena oli avata käymälän ovi ja tarkastaa tilanne siellä, huomasi koneen takaosaan saavuttuaan käymälän oven olevan kuuma eikä avannut sitä. Kello 19.05.35, kun perämies oli koneen takaosassa, koneen vasemman puolen tasavirta- ja vaihtovirtajärjestelmät lakkasivat toimimasta. Kapteeni otti yhteyden lennonjohtoon 19.06 ilmoittaen sähköongelmasta. Yksi lentoemännistä viittoili perämiehelle kehottaen tätä palaamaan ohjaamoon. Palattuaan kello 19.07.11 hän kertoi kapteenille, että olisi parasta lähteä laskeutumaan. Perämiehen äänensävystä kapteeni päätteli, että palo oli riistäytynyt hallinnasta ja että laskeutuminen olisi aloitettava välittömästi.


title: Air Canadan lento 797

text: Indianapolisin lennonjohto sai mayday-kutsun lennolta 797 kello 19.08.12. Hätäkutsussa kerrottiin, että lennolla oli tulipalo ja se oli laskeutumassa. Lennonjohtaja ehdotti laskeutumista Cincinnatiin, jonka miehistö hyväksyi. Se alkoi laskeutua 33 000 jalan korkeudesta 5 000 jalkaan kello 19.09. Ohjaamon ovi jäi laskeutumisen ajaksi auki, ja ohjaamo täyttyi hiljalleen savulla. Lähestymisen alkuvaiheiden aikana matkustamohenkilökunta sai kaikki matkustajat siirrettyä rivin 13 etupuolelle. He kertoivat matkustajille evakuoinnin kulusta, antoivat ikkunahätäuloskäyntien vieressä istuneille matkustajille ohjeet uloskäyntien avaamiseen ja jakoivat kostutettuja lautasliinoja, joiden läpi oli helpompi hengittää. Kun lento 797 oli laskeutunut 3 000 jalkaan, miehistö poisti matkustamon paineistuksen. Lisäksi perämies sulki ilmastoinnin, sillä ajatteli sen ruokkivan tulipaloa. Hän yritti myös saada ohjaamossa olleen savun hälvenemään avaamalla ohjaamon sivuikkunaa, mutta joutui pian sulkemaan sen kovan melun vuoksi.


title: Air Canadan lento 797

text: Lento 797 laskeutui Cincinnatiin kello 19.20. Koneen luistonesto ei toiminut, ja päälaskutelineiden renkaat puhkesivat kapteenin jarruttaessa mahdollisimman kovaa. Koneen pysähdyttyä matkustamon molemmat etuovet sekä vasemman puolen etummainen ja oikean puolen molemmat ikkunahätäuloskäynnit avattiin. Koneelle saapuneiden palomiesten mukaan avatuista ovista tuli sankkaa savua. Matkustamohenkilökunta sekä 18 matkustajaa poistui näiden viiden uloskäynnin kautta. Lentäjä ja perämies poistuivat ohjaamon ikkunoista. Koneesta oli siis poistunut 23 ihmistä, kun matkustamon sisustus syttyi tuleen. Sisään jäi 23 matkustajaa, jotka kuolivat tulipalossa. Eloonjääneistä 16 loukkaantui, heistä kolme vakavasti.


title: Air Canadan lento 797

text: Palomiehet aloittivat sammutustoimet kello 19.21, jo ennen palon leimahtamista. Koneen takaosan päälle sekä maahan koneen alle suihkutettiin sammutusvaahtoa mahdollisen räjähdyksen estämiseksi. Viimeisten matkustajien poistuttua koneen vasemmalta siiveltä kaksi palomiestä lähti tekemään sammutushyökkäystä taaemman ikkunahätäuloskäynnin kautta. Kuumuus ja savu estivät kuitenkin heitä tekemästä muuta kuin suihkuttamasta vaahtoa koneen sisään. Noin 2–3 minuuttia myöhemmin koneen pyrstökartio irrotettiin ja sen kautta kulkeva hätäuloskäynti avattiin uutta sammutushyökkäystä varten, mutta kuumuus esti taas aikeet. Samoin kävi kahdella seuraavalla yrityksellä, ensin uudestaan vasemman puolen ikkunahätäuloskäynnistä ja sitten vasemmasta etuovesta. Palo saatiin lopulta sammumaan kello 20.17. Lentokenttäpalokunnan seitsemää yksikköä tuli lähikaupungeista avustamaan 12 yksikköä ja 53 palomiestä.


title: Air Canadan lento 797

text: Onnettomuuden tutki National Transportation Safety Board (NTSB), joka vastaa kaikkien Yhdysvaltain alueella siviili-ilmailussa tapahtuneiden onnettomuuksien tutkinnasta. Se sai tiedon onnettomuudesta noin kello 19.30 onnettomuuspäivän iltana ja lähetti välittömästi tapahtumapaikalle tutkintaryhmän Washington D.C.:stä.


title: Air Canadan lento 797

text: Vaikka tulipalo käytännössä tuhosi koneen, sekä ohjaamon ääninauhuri että lentoarvotallennin säilyivät hyvässä kunnossa ja niiden tietoihin päästiin käsiksi. Molempien tallentimien todettiin lakanneen toimimasta kello 19.07.41. Ohjaamon ääninauhurin nauhalla kuului useita valokaarten aiheuttamia ääniä, niistä ensimmäinen kello 18.48.12. Ääniä kuului yhteensä kahdeksan kello 19.00 mennessä. Äänien kanssa samaan aikaan lentoarvotallentimen tiedoissa oli äkillisiä piikkejä sekä aukkokohtia.


title: Air Canadan lento 797

text: Koneen moottoreissa, APU-generaattorissa, hydrauliikka- ja polttoainejärjestelmässä ei ollut palovaurioita eikä merkkejä siitä, että ne olisivat aiheuttaneet palon tai vaikuttaneet sen kehittymiseen. Myös siivet ja pyrstö olivat kunnossa. Rahtiruumista ei myöskään löytynyt palovaurioita.


title: Air Canadan lento 797

text: Matkustamon yläosa aina ikkunoiden alapuolelle asti vaurioitui pahoin palossa. Suuri osa ikkunoista joko puuttui tai oli sulanut osittain. Matkustamon katto oli osin taipunut ja osin palanut puhki, joissain kohdissa ikkunoihin asti. Koneen takakäymälän kohdalla katto oli ehjä, mutta se oli värjäytynyt tummanruskeaksi ja maali oli palanut siitä suurelta alueelta pois. Koneen etuosassa ulkoisia palo- tai lämpövaurioita ei ollut.


title: Air Canadan lento 797

text: Matkustamon sisällä tuli oli tuhonnut tai vaurioittanut kaikkea lukuun ottamatta koneen lattiaa ja käytävän mattoa. Ohjaamossa kaikilla pinnoilla oli runsaasti nokea, mutta lukuun ottamatta vähäisiä katon kytkintaulun ja sulaketaulun lämpövaurioita muita vaurioita ei ollut. Koneen takakäymälä oli kärsinyt pahoja vaurioita. Sen sisäseinät ja ovi olivat suurimmalta osin tuhoutuneet, ja käymälän viereinen painelaipio oli vääntynyt ja värjäytynyt tummanruskeaksi. Metallinen käsienpesuallas ja roskakuilu olivat ehjiä, ja roska-astiassa olleet paperit olivat kärventyneet mutta eivät palaneet. Roskakuilun yhteyteen asennettu automaattinen halonisammutin oli aktivoitunut. Käymälän ilmastointiputkeen oli palanut reikä. Putkessa käytetyn alumiiniseoksen sulamispiste oli noin 540–650 °C. Käymälän huuhtelumoottori oli normaalilla paikallaan, mutta sen kotelo oli täysin sulanut. Ne osat huuhtelujärjestelmän sähköjohdoista, joista eristeet eivät olleet sulaneet palossa, testattiin virtamittarilla. Merkkejä vioista tai oikosuluista ei löytynyt. Jälkiä oikosuluista ei löytynyt myöskään painelaipion läpäisevästä vuoden 1979 onnettomuuden jäljiltä korjatusta johdotuksesta.


title: Air Canadan lento 797

text: Takaruuman ja koneen lattian välinen eristekerros oli takaosastaan kärventynyt, pahiten takakäymälän alumiinisen poistoilmaputken reitiltä. Putki lähtee läheltä pesupöytää, kulkee käymälän paneelien takana lattian ja ruuman väliin ja siellä hieman kohti koneen keulaa, ja päättyy käymälän huoltopaneelin läpi kulkevaan putkeen. Putki oli sulanut kokonaan lukuun ottamatta 15 senttimetrin pätkää käymälän puoleisessa päässä. Poistoputken reitti kulkee lattian alla generaattorien kolmen virtakaapelinipun vieressä. Nippuja suojaava nailonpäällinen oli niin ikään kärventynyt. Niput kulkevat käymälän alla rungon tukipalkissa olevien reikien läpi. Toisen reiän reunassa oli pieni kolo, joka syntyy tyypillisesti valokaaren seurauksena. Johdoista otettiin kolmimetrinen pätkä tutkittavaksi. Vasemman ja oikean moottorin generaattorien johdoista löytyi pieniä metallipalloja kohdista, joista eriste oli hiertynyt pois. Metallipallojen sijainti vastasi lattiapalkin reikää, jonka reunaan paljastuneet johtimet olivat ilmeisesti osuneet. APU-generaattorin johto oli ehjä, eikä muissakaan johdoissa ollut merkkejä valokaarista.


title: Air Canadan lento 797

text: Sekä selviytyneiltä että menehtyneiltä matkustajilta otettiin turman jälkeen verinäytteet. Niistä testattiin hiilimonoksidi-, syanidi-, fluoridi- ja etanolipitoisuudet. Menehtyneiden hiilimonoksidisaturaatio vaihteli 20 prosentista 63 prosenttiin, kun toimintakyvyn menetykseen vaaditaan 40–50 prosentin saturaatio. Syanidin määrä näytteissä oli 0,8–5,12 mikrogrammaa millilitrassa; toimintakyvyn menetys tapahtuu jo pitoisuuden ollessa 0,5–0,7 µg/ml. Fluoridien määrä oli välillä 63–410 µg/ml, mutta tällaisen pitoisuuden merkitystä ei tiedetä. Kolmen menehtyneen verestä löytyi pieniä määriä alkoholia. Kymmenelle tehtiin ruumiinavaus, eikä kenestäkään löytynyt merkkejä ennen kuolemaa tulleista törmäys- tai iskuvammoista.


title: Air Canadan lento 797

text: Selviytyneiltä verinäytteet otettiin 2–3 tuntia onnettomuuden jälkeen. Kaikkien hiilimonoksidisaturaatio oli alle 0,10 prosenttia ja syanidipitoisuus alle 0,06 µg/ml. Neljässä näytteessä oli pieniä määriä alkoholia. Määrä oli tosin hieman ehtinyt jo laskea, koska onnettomuudesta oli kulunut jonkin aikaa.


title: Air Canadan lento 797

text: NTSB toimitti FBI:n laboratorioon tutkittavaksi takakäymälästä jätevesinäytteen, lasikuitueristettä, lattialta löytyneen pienen muovipullon, alumiinisen hyllyn, lasikuituisen kappaleen lattiaa sekä käymälän huoltoluukun sisäpuolelle kertynyttä nokea. Laboratoriotutkimuksissa näytteistä ei löytynyt syttyviä tai paloa kiihdyttäviä aineista. Sen sijaan noesta löytyi fenolien palamisessa syntyviä yhdisteitä. Niiden todettiin olevan peräisin fenolihartsista, jota oli muun muassa käymälän ja matkustamon seinissä.


title: Air Canadan lento 797

text:
Sähköjärjestelmästä tutkittiin vaihtovirtajärjestelmän hallintapaneeli, hätätilassa vaihtovirtaa tuottava vaihtosuuntaaja sekä päägeneraattorien ja APU:n hallintapaneelit ja jännitteen säätelijät. APU:n hallintapaneelin piirilevyistä löytyi korroosiovaurioita, joiden todettiin johtuneen palon sammuttamisessa käytetystä vedestä ja vaahdosta. Moottorien pyörittämien päägeneraattorien hallintapaneeleista näkyi, että kumpikin paneeli oli havainnut
vian sähköjärjestelmässään, ilmoittanut siitä ja kytkenyt sitten generaattorin pois päältä. Kokeet osoittivat, että paneelit katkaisivat virran järjestelmästä sovitun aikarajan sisällä ja riittävän pienestä vikavirtapiikistä. Vaihtosuuntaajan kahdeksasta transistorista kahden huomattiin olevan oikosulussa. Kun nämä vaihdettiin, laite toimi normaalisti. Oikosulkujen aiheuttaja ei selvinnyt. Kaikkiaan sähköjärjestelmästä ei kokeissa löytynyt suuria vikoja.


title: Air Canadan lento 797

text: Onnettomuuskoneen matkustamossa käytetyt materiaalit olivat kaikki läpäisseet ajan standardien mukaiset bunsenlampulla tehdyt polttokokeet, mutta kun vastaavaa käytettyä istuimen pehmustetta testattiin, se läpäisi vain toisen kahdesta kokeesta. Palontutkinta-asiantuntija arveli, että materiaalin palonsuojaominaisuudet olivat heikentyneet kulumisen ja ihmiskehoista tulleen kosteuden vuoksi. Hän kuitenkin totesi, ettei uskonut heikentyneiden ominaisuuksien vaikuttaneen lennon 797 palon leviämiseen. Käymälän puhki sulaneen ilmastointiputken ominaisuuksia testattiin asettamalla vastaava putki lämmityselementin lähelle. Näissä kokeissa ei todettu mitään poikkeavaa, ja putki kesti lämpöä hyvin.


title: Air Canadan lento 797

text: Polttokokeissa tutkittiin myös käymälän huuhtelumoottoria mahdollisena syttymissyynä käyttämällä aidoista osista rakennettua DC-9:n käymälän osittaista kopiota. Huuhtelumoottori saatiin ylikuumenemaan jumittamalla sen akseli, mutta sen tuottama lämpö ei aiheuttanut kuin pieniä muutoksia käymälän komponenteissa. Moottoriin itseensä jäi selvät ylikuumenemisen merkit. Moottorin virtajohtoja testattiin kuumentamalla niitä propaanipolttimella. Testissä johtojen kiinnikkeet sulivat pian ja johdot osuivat runkopalkin aukon reunaan. Reilun neljän minuutin kuumentamisen jälkeen johtojen eristeet paloivat pois, ja aiheutui oikosulku, jonka seurauksena huuhtelujärjestelmän sulakkeet laukesivat.


title: Air Canadan lento 797

text: Tutkintalautakunta totesi mahdollisia syttymissyitä olevan takakäymälän alueella kuusi: palopommi tai räjähde, tahallinen sytyttäminen, palava savuke, käymälän huuhtelumoottori, huuhtelumoottorin johdotus ja generaattorin virtakaapelit käymälän lattian alla. Laboratorioanalyysin perusteella saatiin suljettua pois räjähteet ja tahallinen sytyttäminen.


title: Air Canadan lento 797

text: Koska käymälän materiaalit olivat paloturvasäännösten mukaisia, pelkkä palava savuke tai sähköjohtojen aiheuttama kipinöinti ei olisi riittänyt sytyttämään niitä. Niinpä lautakunta keskittyi tutkimaan alueita, joissa olisi voinut olla palavaa materiaalia ja joihin palava savuke voisi päätyä. Mahdollisia paikkoja pesupöydän alla oli kaksi: roskasäiliö ja sen viereinen kaappi. Roskasäiliöstä palon ainoa leviämisreitti olisi ollut roskakuilua pitkin, ja vaikka alueella olikin merkkejä palovaurioista, ainoastaan roskakuilun sammutin oli aktivoitunut. Todisteiden perusteella palo lämmitti roskasäiliötä ulkoapäin, ja ylöspäin nouseva lämmin ilma jäi roskakuiluun ja laukaisi sammuttimen. Kaiken lisäksi roskasäiliöstä löytyi palamatonta jätettä.


title: Air Canadan lento 797

text: Pesupöydän alapuolinen kaappi oli periaatteessa suljettu tila, mutta sen roskakuilusta erottavassa alumiiniseinässä oli aukko. Mikäli roskaluukku ja roskakuilu tai roskakuilu ja roskasäiliö eivät sopineet toisiinsa täydellisesti, oli mahdollista, että luukusta pudotettu roska ja savukkeet päätyivät tyhjään tilaan kaapin alle. Vastaavaa oli nähty DC-9:n käymälöissä muissakin tapauksissa, ja myös onnettomuuskoneen kaapin alta löytyi roskaa. Tutkintalautakunta pitikin tätä syttymissyytä mahdollisena. Kaappi tuhoutui palossa lähes täysin osittain siksi, että sen sisältämä ilmmastointiputki paloi puhki ja kuljetti siten palolle jatkuvasti lisää happea.


title: Air Canadan lento 797

text: Käymälän huuhtelumoottorin ylikuumenemiseksi moottorin tulisi jumittua, huuhtelupainikkeen jäädä kiinni huuhteluasentoon ja painikkeen aikakatkaisimen vioittua. Palosta selvinneet aikakatkaisimen komponentit todettiin kokeissa toimiviksi. Tiettävästi viimeinen käymälässä ennen paloa käynyt matkustaja kertoi huuhtelun toimineen normaalisti, joten mitään moottorin ylikuumenemiseen viittaavia merkkejä ei ollut. Lisäksi polttokokeissa todettiin, ettei juuttuneen moottorin tuottama lämpö riittänyt sytyttämään ympäröiviä käymälän komponentteja. Niinpä lautakunta totesi, ettei huuhtelumoottori todennäköisesti sytyttänyt paloa.


title: Air Canadan lento 797

text: Huuhtelumoottorin johdotus oli vaurioitunut, ja tutkimuksessa todettiin, että moottorin sulakkeiden laukeaminen johtui paljastuneiden johtimien osumisesta metallisessa palkissa olleen reiän reunaan. Johto oli tästä kohtaa vaurioitunut, mutta vauriot olivat sellaisia, että ne olivat voineet aiheutua vain tulipalosta. Jo ennen sulakkeiden laukeamista ohjaamon ääninauhurille tallentui valokaarien aiheuttamia ääniä. Äänten lisäksi joidenkin sähkökomponenttien jännite vaihteli, ja nämä kaikki komponentit sekä käymälän huuhtelumoottori saivat virtansa oikean puolen tasavirtageneraattorista. Tällainen tilanne olisi voinut syntyä, mikäli johtojen läpiviennistä palkin läpi olisi puuttunut suojus, joka esti johtoja hankaamasta reiän reunaan. Pahojen palovaurioiden vuoksi todisteita tämän tueksi ei löytynyt. Teoriaa pidettiin kaikkiaan epätodennäköisenä, sillä kokeissa todettiin, että tarvittiin suuri voima, jotta johtojen eristeet hankautuivat pois ja oikosulku syntyi, ja tällaisia olosuhteita ei koneen normaalissa käytössä voinut syntyä.


title: Air Canadan lento 797

text: Kuudes mahdollinen syttymissyy, generaattorin kaapeli, olisi niin ikään vaatinut johtojen hankaamista palkissa olevan reiän reunaa vasten niin, että eristeet kuluvat pois. Valokaarista generaattorin kaapelien sekä lattiapalkin välillä oli selkeitä merkkejä, mutta palovaurioiden vuoksi oli vaikeaa päätellä, oliko valokaaret aiheuttanut oikosulku tulipalon syy vai seuraus. Nirhaumat johtojen eristeessä viittasivat siihen, että kaapeleita ei olisi ollut kunnolla kiinnitetty, jolloin ne olisivat päässeet hankaamaan reiän reunaan. Varmuudella tätä ei kuitenkaan voitu todeta. Kaikkiaan käymälän lattian alapuolinen tila, jossa kaapelit kulkivat, oli niin pahasti vaurioitunut, ettei generaattorin kaapelin osuutta palon syttymiseen saatu vahvistettua eikä suljettua pois.


title: Air Canadan lento 797

text: Palojälkien perusteella palo lähti etenemään pesupöydän alapuolisen kaapin alaosan ulkoseinän puoleisesta takakulmasta. Palo levisi käymälän seinien sisään, jolloin savu ja kuumat palokaasut pääsivät lentokoneen kuoren, rungon takaosan paineseinän ja käymälän sisäseinien välisiin tiloihin. Koska sisäseinien saumoja ei ollut sinetöity, savu levisi niiden kautta myös käymälän sisään. Palo pysyi kuitenkin piilossa alakaapin ja WC-istuimen kotelon takana. Palokaasut ja kuuma ilma kulkeutuivat ensin käymälän poistoilmaputkea pitkin ulos koneesta, mutta kuumuus sulatti putken, jolloin kaasut alkoivat kuumentaa käymälän alapuolista tilaa, jossa kulkivat muun muassa generaattorin kaapelit. Kuumuus tuhosi myös käymälän tyhjennysputken suojaventtiilit, jolloin savua ja palokaasuja alkoi poistua koneesta sen kautta. Tämän seurauksena savua ei aluksi päätynyt matkustamoon, jossa se olisi kiinnittänyt koneessa olleiden huomion. Niinpä palo sai kehittyä rauhassa lähes 15 minuuttia.


title: Air Canadan lento 797

text: Käymälän alaosasta palo levisi pääosin ylöspäin ja kohti koneen etuosaa, eikä palovaurioita ollut lattiatason alapuolella kuin käymälän ympäristössä. Käymälän lattian allakin suurin osa vaurioista oli kuumuuden aiheuttamia, eikä esimerkiksi käymälän lattia ollut palanut puhki. Lattian alla kulkeneiden generaattorien kaapelien eristeet olivat palaneet ja sulaneet pois, mutta koska kaapelit kulkivat puhki sulaneen poistoputken vierellä, vauriot olivat todennäköisesti tulipalon aiheuttamia. Tutkintalautakunta totesi, että perämiehen ja matkustamoesimiehen havaitsema savun hetkellinen hälveneminen johtui oven avaamisen aiheuttamasta efektistä, sammuttimen tyhjentämisestä käymälään ja säiliön tyhjennysputken venttiilien pettämisestä seuranneesta palokaasujen virtauksesta ulos koneesta.


title: Air Canadan lento 797

text: Käymälän kohdalla koneen ulkopinnassa ollut kärventynyt kohta osoitti palon levinneen koneen ulkoseinän ja käymälän väliin ja edenneen siellä. Savu ja palokaasut kulkivat kohti koneen keulaa kattopaneelien ja koneen ulkokuoren välissä. Kaasut kuumensivat kattopaneeleja, kulkeutuivat paneelien raoista matkustamoon ja alkoivat kerääntyä katonrajaan. Kun kone hätälaskun jälkeen pysähtyi ja hätäuloskäynnit avattiin, palo sai äkillisesti käyttöönsä lähes rajattomasti happea. Kuumentuneiden kattopaneelien ja katonrajaan kertyneiden syttyvien palokaasujen vuoksi hapen lisäys sai palon leimahtamaan ja etenemään nopeasti läpi matkustamon. Leimahduksessa kaikki palava materiaali ikkunoiden tason yläpuolella syttyi tuleen. Palojälkien perusteella katonrajan palokaasut syttyivät ensin ja sytyttivät matkatavarahyllyt tuleen, ja niistä lähtenyt lämpösäteily sytytti istuimet. Leimahdus tapahtui noin 60–90 sekuntia ovien avaamisen jälkeen. Palo poltti tämän jälkeen nopeasti koneen katon puhki, kun lennon aikaisen ilmavirran viilentävää vaikutusta ei enää ollut.


title: Air Canadan lento 797

text: Ensimmäinen merkki tulipalosta olivat ohjaamon ääninauhurin tallentamat valokaarten synnyttämät äänet, joita lentäjät eivät kertomansa mukaan kuulleet. Tutkintalautakunta totesi, että valokaaret olivat peräisin ääninauhurin johdon vieressä kulkeneesta generaattorin johdosta, josta ne indusoituivat nauhurin johtoon, eivätkä äänet siten kuuluneet miehistölle. Niinpä ensimmäinen heidän huomaamansa epätavallinen seikka oli huuhtelumoottorin sulakkeiden laukeaminen. Kapteeni yritti painaa sulakkeiden katkaisimia heti takaisin alas siinä kuitenkaan onnistumatta. Hän yritti uudelleen vielä noin kahdeksan minuutin kuluttua, mutta ei vieläkään onnistunut. Air Canadan henkilökunnan mukaan sulakkeiden laukeaminen lennon aikana ei ollut poikkeuksellista, eikä lentäjillä ollut siis vielä tässä vaiheessa syytä olettaa vaaratilanteen olevan kehittymässä. Tässä tapauksessa vioittunut komponentti (huuhtelumoottori) oli sellaisessa paikassa, että lentäjät olisivat voineet halutessaan käydä tarkistamassa sen, jolloin palo olisi luultavasti havaittu aiemmin. Poikkeustilanteiden tarkistuslistassa ei kuitenkaan eroteltu saavutettavissa ja saavuttamattomissa olevia komponentteja, vaan käskettiin vain odottamaan muutaman minuutin ennen uutta yritystä painaa kytkimet takaisin alas.


title: Air Canadan lento 797

text: Matkustamohenkilökunnan ensimmäiset toimet savun havaitsemisen jälkeen olivat riittämättömiä palon tarkan sijainnin ja kokoluokan nopeaan arviointiin. Kun matkustamon esimies avasi käymälän oven, hän näki savua tulevan seinäpaneelien raoista. Vaikka hän päätteli, ettei palo ollut roskasäiliössä, hän ei varmistanut asiaa avaamalla alakaapin luukkua ja tarkastamalla säiliötä. Hiilidioksidisammuttimen tyhjentäminen käymälään vaikutti paloon vain vähän, jos lainkaan, sillä sammutin kuuluisi tähdätä liekkien juureen. Sammuttimen lisäksi saatavilla oli myös palokirves, jota Air Canadan käytäntöjen mukaan olisi tarvittaessa tullut käyttää paneelien irrottamiseen, jotta paloon olisi päästy käsiksi. Matkustamon esimies ei kuitenkaan harkinnut kirveen käyttämistä, sillä hän arveli, että olisi joutunut irrottamaan useita paneeleja, ja arveli paneelien irrottamisen tarjoavan palolle lisää happea. Hän ei myöskään tiennyt, mitä paneeleja olisi turvallista irrottaa vaurioittamatta koneen järjestelmiä. Tutkintalautakunta ei kyennyt toteamaan, olisiko paneelien irrottaminen mahdollistanut palon sammuttamisen vai lisännyt palon voimakkuutta. Lisäksi olosuhteet käymälässä olivat sellaiset, että Air Canadan toimintakäsikirjassa määriteltyjä sammutustoimia ei välttämättä olisi ollut mahdollista tehdä ilman paineilmalaitetta.


title: Air Canadan lento 797

text: Sulakkeiden laukeamisesta kului 11 minuuttia ja 26 sekuntia siihen, että lentoemäntä tuli kertomaan lentäjille tulipalosta. Kapteeni lähetti perämiehen tarkastamaan tilannetta koneen takaosaan, jossa matkustamon esimies kertoi tyhjentäneensä sammuttimen käymälään. Hän kertoi myös arvelevansa, ettei palo ollut roskasäiliössä. Perämies palasi ohjaamoon ja kertoi kapteenille, että olisi parasta laskeutua. Hän ei kuitenkaan välittänyt tietoa matkustamon esimiehen toimista kapteenille eikä kertonut, ettei palon tarkasta sijainnista tai voimakkuudesta ollut tietoa. Kapteenikaan ei kysynyt palosta tarkemmin. Niinpä hän ei missään vaiheessa saanut tarkkaa kuvaa tilanteen vakavuudesta. Sen sijaan kapteeni kuuli sekä perämieheltä että mtkustamon esimieheltä savun olevan mahdollisesti hälvenemässä, ja niinpä hän lähetti perämiehen uudelleen koneen takaosaan.


title: Air Canadan lento 797

text: Hätälaskeutuminen aloitettiin lopulta vasta 5,5 minuuttia sen jälkeen, kun lentäjille oli kerrottu käymälässä olevasta savusta. Tulipalo lentokoneessa on hyvin harvinainen, mutta ilmoitukset matkustamossa havaitusta savusta on aina otettava vakavasti. Yleensä savu on tosin peräisin ylikuumentuneesta huuhtelumoottorista tai palonkestävään roskasäiliöön heitetystä savukkeesta, ja tällaiset tilanteet taas eivät yleensä vaadi hätälaskeutumista. Tutkintalautakunta totesikin, että perämiehen oli tarpeellista käydä arvioimassa tilannetta, jotta miehistö pystyi tekemään päätöksen hätälaskeutumisen tarpeellisuudesta. Päätöksen tekemiseen kulunut aika oli kuitenkin olosuhteisiin nähden liian pitkä. Hätälaskeutuminen olisi varmuuden vuoksi tullut aloittaa heti miehistön todettua, ettei palon tarkka sijainti ollut tiedossa eikä siihen päässyt käsiksi sammuttimella. Tällöin laskeutuminen olisi päästy aloittamaan noin kolme minuuttia aiemmin.


title: Air Canadan lento 797

text: Kello 19.04.07, kun perämies palasi ohjaamoon käytyään ensimmäisen kerran koneen takaosassa, lento 797 oli noin 26 kilometrin päässä Standifordin lentoasemalta. Jos laskeutuminen olisi aloitettu välittömästi, kone olisi voinut laskeutua Standifordiin lähes kuusi minuuttia aiemmin kuin se laskeutui Cincinnatiin. Tämä olisi kuitenkin vaatinut olosuhteet huomioiden epärealistisia vajoamisnopeuksia, joten todellisuudessa Standifordiin laskeutuminen olisi säästänyt aikaa kolmesta viiteen minuuttia, mutta koska päätös hätälaskeutumisesta viivästyi, miehistön aloittaessa laskeutumista lähin kenttä oli Cincinnati. Tutkintalautakunta ei kyennyt varmuudella sanomaan, olisiko ajan säästäminen laskeutumalla Standifordiin tai nopeammin Cincinnatiin ehkäissyt tai viivästyttänyt palon leimahtamista. Sen sijaan se totesi, että lyhyempi altistus myrkyllisille savukaasuille olisi varmistanut matkustajien olevan paremmassa kunnossa fyysisesti ja psyykkisesti ja siten antanut heille paremman mahdollisuuden poistua koneesta onnistuneesti. Niinpä viivästyneen laskeutumispäätöksen todettiin vaikuttaneen onnettomuuden vakavuuteen.


title: Air Canadan lento 797

text: Lähestymisen aikana savu levisi koneen takaosasta eteenpäin ja katonrajasta alaspäin. Tilannetta matkustamossa pahensi se, että sähköjärjestelmän lakattua toimimasta paineistuksen täydennysventtiili sulkeutui. Kun vielä moottorit laitettiin laskeutumisen ajaksi tyhjäkäynnille, matkustamoon tuli raitista korvausilmaa vain vähän tai ei lainkaan. Koneen laskeuduttua 3 000 jalan alapuolelle kapteeni käski perämiestä poistamaan matkustamosta paineistuksen, jotta kone olisi valmiina uloskäyntien avaamiseen ja evakuointiin. Tämän lisäksi perämies sammutti oma-aloitteisesti ilmastoinnin, joka muuten olisi alkanut taas toimia miehistön lisätessä moottoritehoa, koska hän arveli ilmastoinnin ruokkivan paloa. Näin toimimalla hän kuitenkin poisti käytöstä viimeisen järjestelmän, jolla ilma koneen sisällä olisi saatu vaihtumaan. Sen seurauksena matkustamon olosuhteet kävivät yhä myrkyllisemmiksi, ja lisäksi lämmön ja palokaasujen kertyminen katonrajaan synnytti otolliset olosuhteet leimahdukselle.


title: Air Canadan lento 797

text: Lentäjien toimintaa lähestymisen aikana vaikeutti varavaihtosuuntaajan vioittuminen noin 8 000 jalan korkeudessa. Se johti vaihtovirran menettämiseen, jonka seurauksena muun muassa keinohorisontit lakkasivat toimimasta. Kapteeni joutui lentämään lähestymisen loppuvaiheen varakeinohorisontin sekä nopeusmittarin avulla. Lisäksi ohjaamoon tullut savu vaikeutti mittareiden näkemistä. Ohjaamon ovi oli jäänyt auki perämiehen käytyä matkustamossa, sillä perämies arveli sen helpottavan kommunikointia matkustamohenkilökunnan kanssa. Ovesta puuttui yksi paneeli, joten savua olisi joka tapauksessa tullut ohjaamoon, mutta suljettu ovi olisi kuitenkin viivyttänyt sitä. Mittarivikojen ja savun lisäksi myös koneen ohjauksen kanssa oli ongelmia, sillä korkeusvakaajan trimmi ei toiminut.


title: Air Canadan lento 797

text: Lähestymisen aikana matkustamohenkilökunta siirsi matkustajia matkustamon etuosaan kauemmas savun ja lämmön lähteestä, ja kaikki matkustajat istuivat koneen laskeutuessa 12 etummaisella rivillä. Lisäksi he valitsivat matkustajien joukosta hyväkuntoisia miehiä, joille he antoivat ohjeet ikkunahätäuloskäyntien avaamiseen. Ohjeistus oli ilmeisen onnistunutta, sillä kolme neljästä uloskäynnistä avattiin ja niistä pääsi matkustajia elossa ulos. Matkustamohenkilökunta neuvoi myös matkustajia hengittämään kastellun kankaan läpi savukaasujen suodattamiseksi. Tätä toimenpidettä ei ollut kirjattu Air Canadan toimintakäsikirjaan, mutta se saattoi auttaa matkustajia selviytymisessä.


title: Air Canadan lento 797

text: Lentäjien tekemistä muutamista virheistä huolimatta tutkintalautakunta totesi, että ilman kapteenin erinomaista lentotaitoa kone olisi luultavasti syöksynyt maahan, jolloin onnettomuus olisi ollut vielä vakavampi. Kapteeni sai perämiehen avulla valmisteltua koneen laskeutumista varten, hidastettua nopeutta riittävästi ja laskeuduttua turvallisesti, vaikka ohjaamossa oli savun vuoksi vaikeat olosuhteet, monet mittareista eivät toimineet ja hallintalaitteiden kanssa oli ongelmia.


title: Indrek Saar

text: Indrek Saar (s. 20. helmikuuta 1973 Kingissep) on virolainen näyttelijä ja sosiaalidemokraattinen poliitikko. Hän on Viron kulttuuriministeri Jüri Ratasin hallituksessa ja oli samassa tehtävässä Taavi Rõivasin toisessa hallituksessa.


title: Indrek Saar

text: Saar kävi koulunsa Kuressaaressa ja valmistui Tallinnan Viron musiikki- ja teatteriakatemiasta. Hän työskenteli näyttelijänä ja ohjaajana Rakveren teatterissa vuosina 1996–2005. Hän oli 2002–2007 Rakveren kaupunginvaltuuston varapuheenjohtaja. Vuosina 2004–2005 hän oli NO99-teatterin johtaja ja neuvonantaja ja 2006–2007 NO99-teatterin ja Vanalinnastuudio-teatterin toimitusjohtaja.


title: Indrek Saar

text: Saar näytteli 1995–2003 Raim Raidverin roolin pitkään jatkuneessa Eesti Televisioonin draamasarjassa "Õnne 13".


title: Indrek Saar

text: Saar sai vuoden 2007 Riigikogun vaaleissa 1 855 ääntä ja tuli valituksi. Uudestaan hänet valittiin vuoden 2011 vaaleissa 3 931 äänellä ja vuoden 2015 vaaleissa 1 944 äänellä.


title: Revontulet (Luulaja)

text: Revontulet oli Luulajassa vuosina 1919–1927 ilmestynyt vasemmistolainen sanomalehti.


title: Revontulet (Luulaja)

text: Suomalaisia punapakolaisia varten julkaistun "Revontulten" kustantajana toimi ruotsalainen vasemmistolehti "Norrskensflamman", ja sitä kutsuttiinkin "Norrskensflammanin" suomenkieliseksi painokseksi. Kahdesti viikossa 2 000 kappaleen painoksena ilmestynyttä lehteä salakuljetettiin tukholmalaisen "Viestin" tavoin Suomeen. "Revontulten" julkaiseminen keskeytyi vuonna 1921, jolloin sisällissodan pakolaiset alkoivat muuttaa Ruotsista Neuvosto-Venäjälle. Lehti ilmestyi uudelleen vuosina 1923–1924, ja vuonna 1927 julkaistiin vielä yksi numero.


title: Kaia Iva

text: Kaia Iva (s. 28. huhtikuuta 1964 Türi, Viro) on virolainen poliitikko, joka nimitettiin Jüri Ratasin hallituksen sosiaaliministeriksi marraskuussa 2016. Iva oli Riigikogun jäsen vuosina 2007–2015.


title: Kaia Iva

text: Vuosina 2002–2005 Iva oli Türin kaupunginjohtaja ja 2005–2007 Türin valtuuston jäsen. Vaalikausilla 2007–2011 ja 2011–2015 hän oli Riigikogun jäsen. Iva ei tullut valituksi vuoden 2015 vaaleissa, vaikka hänen henkilökohtainen äänimääränsä oli suurin hänen vaaleissa koskaan saamansa, yhteensä 1 684 ääntä.


title: Matapupu

text: Matapupu tai MaTaPuPu oli Helsingin pohjoisissa kaupunginosissa vuosina 1981–2002 ilmestynyt kaupunkilehti. Lehden nimi tuli sen tärkeimpien jakelualueiden nimien aluista: Malmi, Tapanila, Puistola ja Pukinmäki. Nykyisin nimi MaTaPuPu on käytössä alueen kansalaishistoriaa käsittelevällä Helsingin yliopiston verkkosivustolla, jonka sisältö koottiin 2000-luvun alussa osin lehdessäkin julkaistusta aineistosta. Lehden toimintaa jatkaa useista ilmaisjakelulehdistä muodostunut "Helsingin Uutiset".


title: Games Done Quick

text: Games Done Quick on internetin kautta lähetettävä speedrun hyväntekeväisyyspelitapahtuma, joka järjestetään kaksi kertaa vuodessa. Awesome Games Done Quick on talvisin järjestettävä ja Summer Games Done Quick kesäisin järjestettävä tapahtuma. Tapahtumaa on järjestetty vuodesta 2010 alkaen ja vuoden 2016 loppuun mennessä tapahtumat ovat keränneet yhteensä yli 8 miljoonaa dollaria hyväntekeväisyyteen.


title: Sinkkiditioniitti

text: Sinkkiditioniitti eli sinkkihydrosulfiitti (ZnSO) on sinkki- ja ditioniitti-ionien muodostama epäorgaaninen ioniyhdiste. Yhdistettä käytetään pelkistimenä ja erityisesti sitä on käytetty luonnonkuitujen valkaisuun.


title: Sinkkiditioniitti

text: Huoneenlämpötilassa sinkkiditioniitti on valkoista kiteistä ainetta. Yhdiste on vesiliukoista ja liuokset ovat hieman natriumditioniitin liuoksia stabiilimpia. Sinkkiditioniitti on muiden ditioniittien tavoin voimakas pelkistin.


title: Sinkkiditioniitti

text: Sinkkiditioniittia valmistetaan pelkistämällä rikkidioksidia sinkin avulla etanoliliuoksessa.


title: Sinkkiditioniitti

text: Aikaisemmin sinkkiditioniittia on käytetty suuria määriä muun muassa sellun ja muiden luonnonkuitujen valkaisussa. Sinkki-ionien aiheuttaman vesien saastumisen vuoksi yhdiste on kuitenkin nykyään yleisimmin korvattu natriumditioniitilla, jota saadaan käsittelemällä sinkkiditioniittiliuosta natriumhydroksidilla.


title: Lauri Helke

text: Lauri Helke (s. 12. heinäkuuta 1982) on tamperelainen diplomi-insinööri, kunnallispoliitikko ja halpabussiyhtiö OnniBus.com Oy:n perustaja ja toimitusjohtaja. Ennen OnniBus.comia Helke työskenteli VR-Yhtymä Oy:ssä lähiliikenteen suunnittelupäällikkönä ja Tampereen kaupungin joukkoliikenneinsinöörinä.


title: Lauri Helke

text: Helke valittiin vuoden 2012 kunnallisvaaleissa varavaltuutetuksi Tampereen kaupunginvaltuustoon. Hän on Kokoomuksen ja RKP:n valtuustoryhmän toinen varavaltuutettu ja ikäihmisten palvelujen lautakunnan jäsen. Tampereen kaupunginvaltuusto valitsi 19.6.2017 Helken Tampereen kaupunkiliikenne -liikelaitoksen (TKL) johtokunnan puheenjohtajaksi kaudelle 2017-2019.


title: Lauri Helke

text: Vuoden 2017 kuntavaaleissa hän sai 296 ääntä ja tuli valituksi uudelleen Kokoomuksen ja RKP:n valtuustoryhmän varavaltuutetuksi. Helke on sotilasarvoltaan reservin yliluutnantti.


title: Haparandabladet–Haaparannanlehti

text: Haparandabladet–Haaparannanlehti on Ruotsin Haaparannalla ilmestyvä ruotsin- ja suomenkielinen sanomalehti.


title: Haparandabladet–Haaparannanlehti

text: Lehden edeltäjä oli vuosina 1873–1882 ilmestynyt "Nyaste Riksgränsen", joka vuodesta 1876 lähtien sisälsi myös suomenkielistä aineistoa. Vuosina 1882–1923 se ilmestyi erillisinä suomen- ja ruotsinkielisinä painoksina nimillä "Haaparannanlehti" ja "Haparandabladet". Lehden linja muuttui vuonna 1916 vapaamielisestä oikeistolaiseksi, jolloin sen kilpailijaksi perustettiin lyhytikäinen lehtipari "Haparanda Nyheter–Haaparannan Sanomat". "Haaparannanlehti" ja "Haparandabladet" yhdistettiin kaksikieliseksi lehdeksi vuonna 1923.


title: Haparandabladet–Haaparannanlehti

text: "Haaparannanlehti" ilmestyi aluksi kerran ja vuodesta 1897 lähtien kahdesti viikossa. Päätoimittajina työskentelivät "Nyaste Riksgränsenia" toimittanut Theodor Grape (1882–1896), Frans Edvin Nikander (1896–1919), Erik Sixtus Georg Ruhlin (1919–1923), Carl Oscar Ahlberg (1923) ja Axel August Sammuli (1923). Yhdistetyn lehden päätoimittajina työskentelivät Axel Sammuli (1923–1932), Carl Ahlberg (1932–1933), Oscar Rova (1933–1936), Karl Örngrim ja suomenkieliseltä osalta Eva Nikula (1936–1944), Bengt Svanberg (1944–1957), Robert Schützer (1957), Sven Ritseby (1957–1963), Stig Ericsson (1963–1969), Knut Engström (1969–1978), Lars Pekka (1978–1979, 1987 ja 1992–1994), Bo Bergman (1979–1981), Eva Högkvist (1983–1986), Anita Lundström (1986–1987), Larry Havbring (1987–1988), Greger Toolanen (1988–1989), Leif Svanberg (1989–1991), Urban Prytz (1991–1992) ja Marianne Berglund (1994). Vuosina 1923–1987 kolmesti, vuonna 1987 kerran ja vuodesta 1987 kahdesti viikossa ilmestyneen lehden levikki oli enimmillään yli 5 500 kappaletta vuonna 1948.


title: Haparandabladet–Haaparannanlehti

text: Nykyään poliittisesti riippumaton "Haparandabladet–Haaparannanlehti" ilmestyy kahdesti viikossa. Sen levikki oli 3 600 kappaletta vuonna 2016. Päätoimittajana työskentelee vuodesta 1997 lähtien Örjan Pekka. Lehden sisällöstä noin kolme neljäsosaa on ruotsia ja loput suomea tai meänkieltä.


title: Inonotus nodulosus

text: Inonotus nodulosus on pakurikäävän sukuinen valkolahoa aiheuttava lahottajasieni, joka kasvaa yleensä korkealla pyökissä. Sen on monimuotoinen, ja sen väri vaihtelee kellertävästä tummanruskeaan, toisinaan tiilenpunainen. Toisinaan sen resupinaattinen eli pinnanmyötäinen muoto on katsottu eri lajiksi "Inonotus hastifer". Itiöemä ylittää läpimitaltaan harvoin 2,5 senttimetriä. Laji ei ole ruokasieni. Sitä tavataan Keski-Euroopassa, Skandinaviassa ja Venäjällä.


title: Eds

text: Eds on VR:n omistama ja liikennöimä kaksikerroksinen palveluvaunu. Vaunussa on 83 normaalia ja kaksi invapaikkaa.


title: Rajalta

text: Rajalta oli Haaparannalla vuosina 1875–1876 ilmestynyt Ruotsin ensimmäinen suomenkielinen sanomalehti.


title: Rajalta

text: Alfred Lundgrenin painaman lehden tarkoituksena oli julkaista paikallisia tiedotuksia sekä koti- ja ulkomaanuutisia. Hanke jäi kuitenkin lyhytaikaiseksi. Lehden koenumero ilmestyi vuoden 1875 joulukuussa ja viimeinen kuudes numero maaliskuussa 1876. Sen jälkeen Haaparannan suomenkielisestä uutisvälityksestä huolehti "Nyaste Riksgränsen", joka muuttui vuonna 1882 "Haaparannanlehdeksi".


title: Spyker (1880)

text: Spyker tai Spijker oli 1880 perustettu alankomaalainen yritys, jonka perustivat Jacobus ja Hendrik-Jan Spijker valmistamaan hevosvaunuja.


title: Spyker (1880)

text:
Yrityksen 1898 valmistama valjakkovetoinen "Kultainen Vaunu" on yhä alankomaan kuningashuoneen käytössä nykyään.
Yritys valmisti henkilöautoja, kuorma-autoja sekä myös muutamia lentokoneita. Yrityksen innovaatioihin lukeutuu Spyker 60 H.P. vuonna 1903, jossa oli nelipyöräveto yhdellä moottorilla ja mekaanisella voimansiirrolla.
Yritys lopetti toimintansa 1926.


title: Spyker (1880)

text: Nimen otti uudelleen käyttöönsä Spyker Cars, joka on perustettu vuonna 1999.


title: Pohjolan Sanomia

text: Pohjolan Sanomia oli Ruotsin Haaparannalla vuosina 1886–1888 ilmestynyt sanomalehti.


title: Pohjolan Sanomia

text: Kirjanpainaja Alfred Lundgrenin julkaisema "Pohjolan Sanomia" perustettiin vanhemman "Haaparannanlehden" kilpailijaksi. Lehti osallistui Länsipohjan kielikysymyksestä käytyyn keskusteluun, mutta sen journalistinen taso oli muuten alhainen. Kerran viikossa ilmestyneiden "Pohjolan Sanomien" toimittajana työskenteli P. A. Mörtberg.


title: Pohjola (Haaparanta)

text: Pohjola oli Ruotsin Haaparannalla vuosina 1896–1898 ilmestynyt sanomalehti.


title: Pohjola (Haaparanta)

text: "Haaparannanlehden" kilpailijaksi perustettu "Pohjola", alaotsikoltaan "Sanomalehti pohjoiskansoille" oli ohjelmaltaan vapaamielinen ja raittiusystävällinen. Sen kieltä on kuvattu erikoislaatuiseksi yhdistelmäksi kalevalankieltä ja Tornionlaakson murretta. Kahdesti viikossa ilmestyneen lehden julkaisijoina ja toimittajina työskentelivät kirjanpainaja Carl Johan Berg (1896–1897), entinen kansakoulunopettaja Per Anders Mörtberg (1897), vankilanjohtaja Arthur Burman (1897–1898) sekä Fr. E. Lindroth (1897) ja A. Nielmi (1898).


title: Haaparannan Sanomat

text: Haaparannan Sanomat oli Ruotsin Haaparannalla vuosina 1916–1917 ilmestynyt sanomalehti. Sen rinnalla julkaistiin ruotsinkielistä "Haparanda Nyheteriä".


title: Haaparannan Sanomat

text: Lehti perustettiin vapaamielisestä oikeistolaiseksi muuttuneen "Haaparannanlehden" kilpailijaksi. Ruotsinkielisen osan päätoimittaja ja molempien lehtien vastaava julkaisija oli Pär Axelsson. Suomenkielistä osaa toimitti Arvi Hällfors. "Haaparannan Sanomat–Haparanda Nyheter" ilmestyi kahdesti viikossa vain vuoden ajan.


title: Aviotehas PN-3

text: Aviotehas PN-3 oli virolainen yksimoottorinen kaksipaikkainen tiedustelu- ja hävittäjälentokone. Konetyypin ensimmäiset piirustukset piirsi Virossa asunut insinööri Küttner vuonna 1935. Küttner muutti tosin vuonna 1937 Saksaan, minkä jälkeen projektia jatkoivat Voldemar Post, Rein Tooma ja E. Lesta. Prototyyppi valmistui vuonna 1938 ja lensi ensilentonsa seuraavan vuoden tammikuussa. Viron ilmavoimien suhteellisen heikon varustelutason seurauksena sotilaslentäjät ja sanomalehdet alkoivat nimittää uutta konetyyppiä humoristisesti ”isänmaan pelastajaksi” (). Kuusi konetta oli tarkoitus valmistaa vuoden 1940 aikana, mutta suunnitelmat jäivät Neuvostoliiton miehitettyä Viron. 31 tuntia 104 lennolla lentäneen prototyypin lennot päättyivät, kun miehityshallinto päätti ottaa haltuunsa sen voimalaitteen vuonna 1940.


title: Aviotehas PN-3

text: PN-3 oli sekarakenteinen, koneen rungossa käytettiin kankaalla pinnoitettua teräsputkirakennetta, siipien olleessa kokonaan puurakenteiset. Eturunko oli alumiinipinnoitettu ohjaamon etuistuimesta koneen nokkaan. Koneen kaksipaikkainen ohjaamo oli varustettu kaksoisohjaimin.


title: Aviotehas PN-3

text: Taloudellisten rajoitteiden takia prototyyppi ei saanut sisäänvedettäviä laskutelineitä. Prototyyppi sai väliaikaisena ratkaisuna voimalaitteekseen Viron ilmavoimien Hawker Hart -hävittäjän varamoottorin, nestejäähdytteisen Rolls-Royce Kestrel -V12-moottorin. Myöhemmin valmistettavaksi suunnitelluissa koneissa oli tarkoitus käyttää sisäänvedettäviä telineitä ja noin tuhannen hevosvoiman V-moottoria.


title: Aviotehas PN-3

text: Prototyyppi oli suhteellisen liikehtimiskykyinen, saavuttaen vaakalennossa 395 km/h huippunopeuden 4 000 metrin korkeudessa. Tehokkaamman moottorin ja sisäänvedettävien laskutelineiden odotettiin nostavan konetyypin huippunopeuden jopa yli 500 kilometriin tunnissa.


title: Karen Smith

text: Karen Ellen Smith (s. 9. toukokuuta 1965 Red Bank, New Jersey) on yhdysvaltalainen matemaatikko ja professori. Hän toimii matematiikan professorina Michiganin yliopistossa. Syksyllä 2016 hän työskenteli vierailevana professorina Jyväskylän yliopistossa.


title: Karen Smith

text: Karen Smith kiinnostui matematiikasta jo lukioaikana. Hänen opettajansa kannusti häntä opinnoissa ja lisäsi hänen innostustaan. Perusopintojen lisäksi Karen suoritti lukiossa syventäviä matematiikan opintoja. Jo tuolloin häntä kiinnosti erityisesti geometria, josta on sittemmin tullut eräs hänen tutkimusalueitaan. Lukion jälkeen nuori Smith aloitti opinnot Princetonin yliopistossa. Princetonissa eräs hänen opettajaan oli professori Charles Fefferman, joka on saanut Fieldsin mitalin tunnustuksena osittaisdifferentiaaliyhtälöitä ja Fourier-analyysiä koskevista tutkimuksistaan. Feffermanin ansiosta Smith valitsi ammatikseen uran matematiikan alalla.


title: Karen Smith

text: Karen Smith valmistui kandidaatiksi Princetonin yliopistosta 1987. Hän sai samalla opettajanpätevyydestä erillisen todistuksen, jonka ansiosta hän pääsi lukionopettajaksi New Jerseyn alueelle. Vuosina 1987–1988 hän toimi opettajana, mutta etsi koko ajan aktiivisesti mahdollisuutta päästä tieteelliseen työhön. Tässä tarkoituksessa hän kirjoittautui Ann Arborissa sijaitsevaan Michiganin yliopistoon 1988 ja aloitti siellä tohtorin tutkintoon tähtäävät opinnot. Opiskeluaikanaan Smith tutustui suomalaiseen matemaatikkoon, Juha Heinoseen, joka toimi vuodesta 1988 lähtien kolmen vuoden ajan Michiganin yliopistossa post doc-tutkijana ja matematiikan yliassistenttina. Pariskunta rakastui ja lopulta heidät vihittiin vuonna 1991.


title: Karen Smith

text: Opiskellessaan Michiganin yliopistossa Smith aloitti akateemisen uransa. Hän tutki matematiikan kysymyksiä professori Melvin Hochsterin avustuksella. Professori Hochster ohjasi sittemmin myös Smithin väitöskirjan. Professorinsa ansiosta Smith tutustui lähemmin kommutatiiviseen algebraan, josta tuli hänen keskeinen tutkimusalansa.


title: Karen Smith

text: Karen Smith väitteli Michiganin yliopistossa tohtoriksi 1993. Hänen väitöskirjansa ("Tight Closure of Parameter Ideals and F-Rationality") käsittelee kommutatiivisen eli vaihdannaisen algebran teemoja. Hän esittelee siinä niin kutsutun tiukan sulkeuman periaatetta ja sen soveltamista parametrisiin ideaaleihin ja F-rationaliteettiin. Tiukan sulkeuman käsitteen keksivät aikanaan matemaatikot Melvin Hochster ja Craig Huneke.


title: Karen Smith

text: Valmistumisen jälkeen Smith täydensi vuosina 1993–1994 koulutustaan professori Craig Huneken johdolla toimiessaan post doc-tutkijana Purduen yliopistossa. Sen jälkeen hänet nimitettiin 1994 luennoitsijaksi (Moore Instructor) Massachusettsin teknilliseen korkeakouluun (MIT). Samaan aikaan hänen aviomiehensä oli saanut Michiganin yliopistosta matematiikan apulaisprofessuurin. Pariskunta kuitenkin siirtyi Bostoniin Smithin saatua nimityksen MIT:hen. Smith työskenteli sittemmin MIT:ssa vuodet 1994–1997, josta loppuajan matematiikan assistenttina. Hänet nimitettiin 1997 MIT:n matematiikan apulaisprofessoriksi, mutta hän palasi kuitenkin takaisin Michiganin yliopistoon. Hän on työskennellyt siellä erilaisissa opetus- ja tutkimustehtävissä.


title: Karen Smith

text: Ainakin vuodesta 2010 lähtien Karen Smith on pitänyt hallussaan Keeler-oppituolia Michiganin yliopistossa eli hän työskentelee siellä matematiikan professorina.


title: Karen Smith

text: Suomessa Smith on työskennellyt vierailevana luennoitsijana Jyväskylän yliopistossa vuosina 2001 ja 2010. Viimeksi hän toimi siellä vierailevana professorina syksyllä 2016.


title: Karen Smith

text: Lukuvuonna 2002–2003 Smith oli virkavapaalla vakituisesta virastaan, koska hän organisoi Berkeleyssä Kaliforniassa matemaattisten tieteiden tutkimusinstituutissa (MSRI) kommutatiivisen algebran teemavuoden, jonka järjestelyihin saatiin taloudellista tukea Clayn säätiöltä. Vuonna 2012 Smith oli jälleen vierailevana luennoitsijana matemaattisten tieteiden tutkimusinstituutissa (MSRI), joka järjesti vuonna 2012 jälleen kerran kommutatiivisen algebran teemavuoden. Hän luennoi eräässä teemavuoden tapahtumassa kurssin niin kutsutuista F-singulariteeteista.


title: Karen Smith

text: Matemaatikkona Smith on erikoistunut vaihdannaiseen eli kommutatiiviseen algebraan ja algebralliseen geometriaan. Hän tekee alojen tutkimusta Michiganin yliopistossa.


title: Karen Smith

text: Professori Smith on kehitellyt niin kommutatiivisessa algebrassa kutsuttuja tiukkoja sulkeumamenetelmiä (), jotka professorit Melvin Hochster ja Craig Huneke olivat aikoinaan esitelleet. Jo Smithin väitöskirja käsitteli kyseistä tutkimusaihetta. Hän on soveltanut tutkimustuloksiaan algebrallisessa geometriassa. Smith on julkaissut tutkimuksistaan useita kymmeniä tieteellisiä artikkeleita, joista monet arvostetuissa matematiikan lehdissä ja julkaisuissa.


title: Karen Smith

text: Vuoteen 2016 mennessä professori Smith on ohjannut kaikkiaan 16 väitöskirjaa.


title: Karen Smith

text: Kansallinen tiedesäätiö () myönsi 1996 Smithille CAREER Award-kannustuspalkinnon. Sen voi saada uransa alussa oleva nuori tieteilijä. Palkinnon avulla kannustetaan tutkijoita kehittämään omia tutkimusideoitaan eteenpäin. Seuraavana vuonna 1997 Smith sai Alfred P. Sloanin säätiön myöntämän Sloan Research Fellowships-tunnustuksen.


title: Karen Smith

text: Tutkimusansioistaan Karen Smith sai vuonna 2001 Ruth Lyttle Satter-palkinnon. Kyseisen palkinnon perusti Joan S. Birman sisarensa, professori Ruth Lyttle Satterin muistoksi vuonna 1990. Palkinnon myöntää joka toinen vuosi Amerikan matemaattinen yhdistys ("American Mathematical Society") matematiikan alalla ansioituneelle tutkijalle. Karen Smith on ansioitunut kommutatiivisen algebran tutkijana ja hän on lisäksi soveltanut tutkimustensa tuloksia algebrallisen matematiikan alalla.


title: Karen Smith

text: Amerikan matemaattinen yhdistys (AMS) myönsi vuonna 2016 Smithille kunnianimityksen "Fellow of the American Mathematical Society (AMS)". Kunniajäsenyys on vuosittainen tunnustus ammatillisista ja tieteellisistä ansioista. Vuonna 2016 naismatemaatikkojen yhdistys ("The Association for Women in Mathematics" (AWM)) ja Amerikan matemaattinen yhdistys (American Mathematical Society (AMS)) valitsivat Smithin pitämään arvostetun Noether-luennon matemaatikkojen kokouksessa, joka pidettiin 6.–9. tammikuuta 2016 Seattlessa. Noether-luento on saanut nimensä amerikkalaiselta Emmy Noetherilta (1882–1935), joka oli aikakautensa etevimpiä naispuolisia matemaatikkoja.


title: Karen Smith

text: Professori Smith on ollut jäsenenä useissa Amerikan matemaattisen yhdistyksen (AMS) tieteellisissä komiteoissa. Sen ohella hän on istunut Kansallisen tiedeyhdistyksen matemaattisten tieteiden johtokunnassa.


title: Karen Smith

text: Karen Smith oli vuodesta 1991 naimisissa matemaatikko Juha Heinosen (k. 2007) kanssa. Avioliitosta syntyi kolme lasta: Sanelma (s. 1998) ja kaksoset Tapio ja Helena (s. 2003). Karen perheineen asuu Ann Arborissa vuonna 1910 rakennetussa talossa.


title: Karen Smith

text: Tieteellisten artikkeleiden ohella Smith on kirjoittanut muutamia kirjoja matematiikan alalta. Vuonna 2000 ilmestyi algebrallisen geometrian perusoppikirja, jonka hän kirjoitti Lauri Kahanpään, Pekka Kekäläisen ja William Travesin kanssa.


title: Revontuli (täsmennyssivu)

text: Revontuli, revontulet voi tarkoittaa seuraavia asioita:


title: Tulkoon joulu – akustisesti

text: Tulkoon joulu – akustisesti on 6. marraskuuta 2015 Spinefarm Recordsin julkaisemana ilmestynyt Raskasta joulua -projektin albumi. Sillä suomalaiset rock- ja metallimuusikot esittävät uudelleensovitettuja versioita joululauluista, edellisesti levyistä poiketen akustisesti. Se on kuudes projektin julkaisema levy. Levyä on myyty joulukuuhun 2016 mennessä yli 12 000 kappaletta, mikä oikeuttaa kultalevyyn.


title: Tulkoon joulu – akustisesti

text: Albumi debytoi Suomen virallisen listan sijalla 8, ja pysyi listalla yhteensä 14 viikkoa.


title: Ajosimulaattori

text: Ajosimulaattori voi tarkoittaa yleisesti ajopelin kaltaista simulaatiopeliä viihdekäyttöön, mutta myös tutkimus- ja tuotekehityskäyttöön sekä ajo-opetukseen ja koulutukseen soveltuvaa simulaattoria.


title: Ajosimulaattori

text:
Ammattikäyttöön tarkoitetuissa simulaattoreissa voi olla oikeaa vastaava auto todenmukaisuuden saamiseksi. Esimerkki vastaavasta on SIMUVEG, jota käytetään mm. kuljettajien, teiden ja laitteiden arviointiin.
Autoteollisuudessa simulaattoreita käytetään mm. kuljettajien apuvälineiden arviointiin ja kehityskäyttöön.


title: Ajosimulaattori

text: Simulaatiot voivat olla ns. "man-in-the-loop" mallisia, joissa ihmisen antamat syötteet ovat mukana simulaatiossa, tai ilman ihmistä suoritettavia laskennallisia malleja.


title: Ajosimulaattori

text: Käyttökohteita on esimerkiksi seuraavia:"Simulation Adaptation Syndrome" (SAS) eli simulaatioon mukautuminen on yksi tutkimuskohde parempia simulaattoreita kehitettäessä.


title: Ajosimulaattori

text: Tavoitteena on välttää tilanteita, joissa koehenkilö mukautuu simulaation rajoituksiin kuten epätasaiseen päivitystahtiin parantamalla päivitystä saumattomaksi.


title: Ajosimulaattori

text: Esimerkkejä simulaatiopeleistä:


title: Digital Combat Simulator

text:
Digital Combat Simulator (DCS World) on taistelusimulaattori ja lentosimulaattori, joka keskittyy lentokoneisiin ja helikoptereihin. "Combined Arms" laajennuksen avulla saa myös rajatun mahdollisuuden ohjata tankkeja ja ilmatorjunta-aseita.
DCS:n kehittäjä on Eagle Dynamics (ED), joka toimii yhteistyössä The Fighter Collectionin (TFC) kanssa yhteistyössä. ED on tunnettu myös mm. "" kehittäjänä. Eagle Dynamicsin tuottajan Matt Wagnerin mukaan ED:n omistaa Nick Grey, joka toimii myös TFC:ssa johtavassa roolissa. DCS:n teknologiaa tullaan käyttämään myös julkaistavassa "Modern Air Combat" -pelissä, joka on tarkoitettu helpommin lähestyttäväksi.


title: Digital Combat Simulator

text: Fairchild Republic A-10 Thunderbolt II lentokoneen simulaatio on korkealle arvostettu.


title: Digital Combat Simulator

text:
DCS lentokonesimulaatiot ovat yleensä nk. study-tyyppisiä simulaatioita.
Useat muut simulaatiot ovat nk. survey-tyyppisiä toteutukseltaan.


title: Digital Combat Simulator

text: ED ja TFC kehittävät ja julkaisevat myös "The Battle Simulator" ohjelmistoa sekä ovat tehneet "Desk Top Trainer" (DTT) koulutusohjelmia yhdysvaltain armeijalle.


title: Digital Combat Simulator

text: Ensimmäiset versiot olivat itsenäisiä yhden konetyypin simulaattoreita "KA-50 Black Shark" ja "A-10C Thunderbolt" koneille.


title: Digital Combat Simulator

text: Vuonna 2011 julkaistusta DCS World lähtien koneet liitetään "moduuleina" samaan laajennettavaan ympäristöön.


title: Digital Combat Simulator

text: Lokakuussa 2015 julkaistu DCS World 1.5 päivitys toi uuden "Eagle Dynamics Graphics Engine" (EDGE) -grafiikkamoottorin, joka käyttää DirectX 11:sta.


title: Digital Combat Simulator

text: Marraskuussa 2015 julkaistu DCS World 2.0 avoin alpha-versio lisää tuen laajennusmaastoille uudella maastomoottorilla.


title: Digital Combat Simulator

text: Toukokuussa 2017 julkaistu DCS World 2.1 lisää renderöintituen "deferred shading" -muodolle ja fysiikkaperusteiselle renderöinnille (PBR).


title: Digital Combat Simulator

text: Tammikuussa 2018 julkaistu DCS World 2.5 avoin beta-versio päivittää aiemman Kaukasuksen alueen maaston ja yhtenäistää maastojen tuen. Julkaisuversio on julkaistu 6.4.2018.


title: Digital Combat Simulator

text: Simulaattori tukee VR-laseja kuten Oculus Rift ja HTC Vive.


title: Digital Combat Simulator

text: Lisäksi simulaattori tukee TrackIR-laitetta.


title: Digital Combat Simulator

text: EDGE (lyhenne sanoista "Eagle Dynamic Graphic Engine") on nimeke DCS:ssä käytetylle grafiikkamoottorille, joka on kehitetty tyhjästä ja ensiksi käytetty Nevadan alueen kanssa.


title: Digital Combat Simulator

text: Laajennuksia kutsutaan "moduuleiksi" DCS:n terminologiassa. Moduuleina on saatavana lentokoneita, helikoptereita sekä maastoalueita.


title: Digital Combat Simulator

text: Ensimmäinen DCS:ään julkaistu "moduuli" oli Ka-50 helikopterin simulaatio. Eri moduulit (lentokoneet, helikopterit) voi liittää samaan virtuaaliseen ympäristöön tehtäväeditorissa samanaikaiseen käyttöön.


title: Digital Combat Simulator

text: Normandia 1944 maastomoduuli on julkaistu alpha-versiona DCS 2.1:lle 26.5.2017. Moduuli lisää 93 000 neliökilometriä aluetta.


title: Digital Combat Simulator

text: Eagle Dynamics on ilmoittanut "DCS: F/A-18C Hornet" -moduulin julkaisusta E3 2017 -tapahtumassa yhteistyössä Thrustmasterin kanssa. Moduuli on julkaistu avoimena beta-versiona 1. kesäkuuta 2018.


title: Digital Combat Simulator

text: PC Gamer on arvioinut "DCS: A-10C Warthog" moduulin pisteillä 92/100.


title: Digital Combat Simulator

text: Simreviews on arvioinut "DCS: L-39 Albatros" moduulin pisteillä 9.3/10.


title: Digital Combat Simulator

text: Helisimmer on arvioinut "DCS: UH-1H" moduulin pisteillä 9.6/10.


title: Digital Combat Simulator

text: Muropaketti on arvioinut "DCS: Hawk T.1A" moduulin arvosanalla neljä tähteä viidestä (4/5).


title: Digital Combat Simulator

text: Rock, Paper, Shotgun -sivuston 25:n parhaan simulaatiopelin listalla "DCS World" oli sijalla numero 4 toukokuussa 2017.


title: Liittoutuneet (elokuva)

text: Liittoutuneet ("Allied") on vuonna 2016 ensi-iltansa saanut brittiläis-yhdysvaltalainen romanttinen sotaelokuva, jonka on ohjannut Robert Zemeckis ja käsikirjoittanut Steven Knight. Päärooleissa näyttelevät Brad Pitt ja Marion Cotillard. Elokuvan ensi-ilta Yhdysvalloissa oli 23. marraskuuta 2016.


title: Liittoutuneet (elokuva)

text: Toisen maailmansodan aikana kanadalainen sotilas Max Vatan ja ranskalainen vastarintataistelija Marianne Beauséjour surmaavat yhdessä Saksan suurlähettilään Casablancassa. Tämän jälkeen he pakenevat Britanniaan, jossa he menevät naimisiin ja saavat lapsen. Pian Max saa tietää, että Ison-Britannian tiedustelupalvelu epäilee Mariannea Saksan vakoojaksi.


title: Liittoutuneet (elokuva)

text: 12. elokuuta 2017 mennessä "Liittoutuneet" on tuottanut maailmanlaajuisesti lipputuloja noin 119,5 miljoonan dollarin arvosta. Elokuvan budjetti oli 85 miljoonaa dollaria.


title: Liittoutuneet (elokuva)

text: "Helsingin Sanomien" elokuvakriitikko Pertti Avola antoi elokuvalle kaksi tähteä viidestä ja sanoi elokuvan olevan suurista tavoitteistaan huolimatta romanttisten sotaelokuvien persoonaton kopio. "Ilta-Sanomien" Taneli Topelius suhtautui elokuvaan myönteisemmin ja antoi sille neljä tähteä viidestä. Yhdysvaltalaisen Rotten Tomatoes -sivuston mukaan 60 prosenttia elokuvan saamista kaikista arvosteluista on ollut myönteisiä.


title: Liittoutuneet (elokuva)

text: "Liittoutuneet" sai yhden Oscar-ehdokkuuden, kun Joanna Johnstonille myönnettiin parhaan puvustuksen Oscar-ehdokkuus. Johnston ei kuitenkaan voittanut kyseistä palkintoa.


title: Blue Piccolo

text: Blue Piccolo, on yhdysvaltalaisen trumpetisti Ted Cursonin vuonna 1976 Japanissa julkaistu albumi. Vuonna 1982 levy julkaistiin Yhdysvalloissa nimellä Ted Curson & Co..


title: Blue Piccolo

text: Kaikki kappaleet Ted Curson, ellei toisin mainita.


title: Tango A La Yona

text: Albumi debytoi Suomen virallisen listan sijalla 11, ja pysyi listalla yhteensä 4 viikkoa.


title: Tango A La Yona

text: Esittäjä Yona, ellei toisin mainittu.


title: The Rutles

text: The Rutles on englantilainen rockyhtye, joka parodioi The Beatles -yhtyettä. Rutles on koomikko Eric Idlen luomus, ja sen musiikki on Neil Innesin tekemää. Innesin kirjoittamat laulut ovat helposti tunnistettavia mukaelmia Beatlesin tunnetuista lauluista.


title: The Rutles

text: Eric Idle loi Rutlesin muusikko Neil Innesin musiikillisella avulla 1970-luvulla lyhytikäiseen BBC:n sarjaan "Rutland Weekend Television". Sen jälkeen Idle ohjasi yhtyeestä vuonna 1978 rock-mokumentin "All You Need is Cash", jonka soundtrack julkaistiin albumina "The Rutles" (1978).


title: The Rutles

text: Yhtye teki paluun 1990-luvulla ilman Eric Idleä ja teki yksittäisiä esiintymisiä sekä albumin "Archaeology" (1996), joka parodioi Beatlesin "Anthology"-kokoelmaa.


title: The Rutles

text: Yhtyeestä tehtiin 2000-luvulla toinen mokumentti "Can’t Buy Me Lunch".


title: Kalamaja (Tallinnan asuinalue)

text: Kalamaja on asuinalue () Põhja-Tallinnan kaupunginosassa Tallinnassa. Sen pinta-ala on 210 hehtaaria ja väkiluku 11 366 henkeä (1.1.2018). Vuoden 2014 alussa asuinalueen väestöstä 66 prosenttia oli virolaisia.


title: Kalamaja (Tallinnan asuinalue)

text: Idässä Kalamaja rajautuu Vanalinnaan (Tallinnan vanhaankaupunkiin), etelässä Kelmikülaan, lännessä Pelgulinnaan ja luoteessa Karjamaan asuinalueeseen. Kalamaja sijaitsee Paljassaaren niemen ja Viimsin niemen välisellä alueella.


title: Kalamaja (Tallinnan asuinalue)

text: Alueella oli kesäkuussa 2011 yhteensä 8 254 asukasta ja kesäkuussa 2012 asukkaita oli 8 620. 1. tammikuuta 2015 Kalamajassa asui jo 9 820 henkilöä.


title: Kalamaja (Tallinnan asuinalue)

text: Tärkeitä Kalamajassa sijaitsevia rakennuksia ovat muun muassa kulttuuri- ja urheilukeskus Linnahall, Salmen kulttuurikeskus, Kalamajan peruskoulu, Kalamajan hautausmaapuisto (entinen Kalamajan hautausmaa), Kalaranna fort ja Voltan tehdas. Alueella on myös useita satamia: Patareisadam, Kalasadam, Lentosatama ja Peetri sadam (entinen Noblessneri sadam).


title: Kehäkankaan jätinkirkko

text: Kehäkankaan jätinkirkko on Pohjois-Pohjanmaalla Raahen Pattijoella sijaitseva epävarma jätinkirkko.


title: Kehäkankaan jätinkirkko

text: Jätinkirkko sijaitsee Pattijoen kirkosta noin 10,5 kilometriä kaakkoon. Se sijaitsee Kastellinperältä 1,3 kilometriä etelään olevalla kivisellä kankaalla, jota kutsutaan Kehäkankaaksi. Se muodostaa pienen mäen Yhteisenkankaan länsipuolelle ja on soistuneiden metsien ympäröimä. Mäellä on kivikkoa, joista kiviröykkiöt on rakennettu.


title: Kehäkankaan jätinkirkko

text: Mäen korkeimmalla kohdalla on löydetty kaksi kiviröykkiötä, joiden halkaisija on 3–5 metriä ja korkeudet 30–40 senttimetriä. Jätinkirkoksi tulkittu rakenne on maan ja kivensekainen valli, joka on pyöreähkön muotoinen. Sen pituus on 21 metriä ja leveys 20 metriä. Sitä ei ole tutkittu, mutta sitä pidetään mahdollisena jätinkirkkona.


title: Kehäkankaan jätinkirkko

text: Mäellä ei ole suoritettu tutkimuksia, mutta sitä on tarkastettu silmämääräisesti vuosina 1994 (Jaana Itäpalo) ja 1997 (Mika Sarkkinen).


title: Benny

text: Benny on englantilainen miehen etunimi, joka on syntynyt diminutiivina nimestä Benjamin tai Benediktus (Benedict).


title: Benny

text: Suomessa nimi Benny on Väestörekisterikeskuksen tietojen mukaan annettu 1900-luvun alusta joulukuuhun 2016 mennessä 468 henkilölle. Bennyn nimipäivä on suomenruotsalaisen kalenterin mukaan 20. joulukuuta, joka on myös Benjaminin nimipäivä.Benny on myös seuraavien henkilöiden sukunimi:


title: John Wick

text: John Wick on vuonna 2014 ensi-iltansa saanut yhdysvaltalainen neo-noir- ja toimintaelokuva, jonka ovat ohjanneet Chad Stahelski ja David Leitch. Elokuvan nimiroolissa on Keanu Reeves, joka esittää kostoretkelle lähtevää entistä palkkamurhaajaa. Muita päärooleja esittävät Michael Nyqvist, Alfie Allen, Adrianne Palicki, Bridget Moynahan, Dean Winters, Ian McShane, John Leguizamo ja Willem Dafoe. Stahelski ja Leitch ohjasivat elokuvan yhdessä, mutta vain Stahelski on mainittu lopputeksteissä.


title: John Wick

text: "John Wick" sai ensi-iltansa New Yorkissa 13. lokakuuta 2014, jonka jälkeen se tuli teatterilevitykseen 24. lokakuuta 2014.


title: John Wick

text: Jatko-osa "" sai ensi-iltansa 10. helmikuuta 2017.


title: John Wick

text: "John Wick" sai hyvän vastaanoton kriitkoilta ja yleisöltä. Rotten Tomatoes -kerääjäsivustolla 85 % kriitikoista on antanut sille positiivisen arvostelun keskimääräisellä arvosanalla 6,9/10. Tulos perustuu 187 arvosteluun. Metacritic-sivustolla sen 39 arvosteluun perustuva pistemäärä on 68/100, merkiten ”yleisesti suotuisia arvosteluja”.


title: Sven Sester

text: Sven Sester (s. 14. heinäkuuta 1969 Tallinna, Viro) on virolainen poliitikko ja maan entinen valtiovarainministeri.


title: Sven Sester

text: Sester suoritti koulun loppuun 1987 ja opiskeli sen jälkeen taloustieteitä ja informaatioteknologiaa Tallinnan teknillisessä yliopistossa.


title: Sven Sester

text: Sester työskenteli vuosina 1990–1991 Mainor Centre for Public Opinion Researchissa tietojenkäsittelyn asiantuntijana. Vuosina 1991–1992 hän oli johtajana Selected Daily Mail Joint Enterprisessa. 1992–1999 hän oli johtotehtävissä ERI Real Estate Ltd:ssa. Sittemmin hänestä tuli Baltic Real Investments plc:n hallituksen puheenjohtaja. 2003–2005 hän oli Eesti Loton hallintoneuvoston puheenjohtaja. Vuodesta 2007 hän on ollut Roosikrantsi Hotell Ltd:n johtokunnan puheenjohtaja.


title: Sven Sester

text: Sester liittyi 1999 Isänmaan ja Res Publican liittoon. Vuosina 2002–2003 hän oli Tallinnan kaupunginvaltuuston talouskomitean varapuheenjohtaja. 2003–2007 hän oli riigikogun jäsenenenä talouskomitean varapuheenjohtaja. Vuonna 2009 hän toimi talouskomiteassa, ja sen jälkeen hänestä tuli riigikogun talouskomitean puheenjohtaja. Hän on puolueensa puoluehallituksen jäsen.


title: Sven Sester

text: Vuoden 2015 riigikogun vaaleissa Sester menetti paikkansa. Tuloksista oli epäselvyyttä, kun alkuperäisen ääntenlaskennassa toinen ehdokas Viktoria Ladõnskaja oli saanut yhden äänen enemmän kuin Sester, mutta uusintalaskennassa Sesterillä oli yksi ääni enemmän. Ladõnskaja vaati toista uusintalaskentaa, jolloin hänen äänimääränsä oli 1 393 ja Sesterin 1 392.


title: Sven Sester

text: Sester nimitettiin 9. huhtikuuta 2015 valtiovarainministeriksi Taavi Rõivasin toiseen hallitukseen ja 23. marraskuuta 2016 Ratasin hallitukseen.


Yhdistyneen kuningaskunnan parlamenttivaalit 1945 järjestettiin heinäkuun 5. ja 19. päivän välillä vuonna 1945. Vaaleissa 24 073 025 äänestäjää valitsivat Ison-Britannian parlamentin alahuoneen 670 jäsentä äänestysaktiivisuuden ollessa 72,8 prosenttia. Kyseessä olivat Britannian ensimmäiset parlamenttivaalit sitten vuoden 1935, koska toinen maailmansota oli estänyt vaalien järjestämisen aiemmin.


title: Yhdistyneen kuningaskunnan parlamenttivaalit 1945

text: Clement Attleen johtama Työväenpuolue eli Labour sai parlamenttivaaleissa suurvoiton. Yhteensä 393 Labourin ehdokasta valittiin alahuoneeseen puolueen kannatuksen ollessa 48,0%, ja Labour sai siten parlamenttiin laajan enemmistön. Pääministeri Winston Churchillin johtama konservatiivipuolue sai alahuoneeseen vain 197 paikkaa ja 36,2% annetuista äänistä. Liberaalipuolueen ehdokkaita valittiin parlamenttiin 12, ja se sai 9,0% kannatuksen. Vaalituloksen seurauksena Labourin johtaja Attlee nimitettiin Yhdistyneen kuningaskunnan uudeksi pääministeriksi.


text: Parlamenttivaalien tulos oli yllätys, koska Churchill oli toisen maailmansodan aikana ollut niin suosittu, että hänen puolueensa voittoa oli pidetty lähes varmana. Paul Addisonin mukaan syitä konservatiivien tappioon olivat muun muassa kansan halu sosiaalisiin uudistuksiin ja se, ettei Churchillillä ollut selviä suunnitelmia sodanjälkeisen politiikan suhteen.


title: John Wick: Chapter 2

text: John Wick: Chapter 2 on vuonna 2017 ensi-iltansa saanut yhdysvaltalainen toimintaelokuva, jonka on ohjannut Chad Stahelski. Se on jatko-osa elokuvalle "John Wick" (2014), ja sen nimiroolissa jatkaa Keanu Reeves. Muita päärooleja esittävät Common, Laurence Fishburne, Riccardo Scamarcio, Ruby Rose, Lance Reddick, Peter Stormare, Bridget Moynahan, John Leguizamo ja Ian McShane. Elokuvassa maailmanlaajuiseen palkkamurhaajien kulttiin kuulunut John Wick (Reeves) joutuu pakonomaisesti palaamaan töihin kuitatakseen verivelkansa kollegalleen.


title: John Wick: Chapter 2

text: "John Wick: Chapter 2" sai ensi-iltansa 10. helmikuuta 2017. Se sai pääosin hyvän vastaanoton, ja tuotti yhteensä 171,5 miljoonaa dollaria maailmanlaajuisesti 40 miljoonan dollarin budjettia vastaan. Jatko-osa "" saa ensi-iltansa toukokuussa 2019.


title: Massino Visconti

text: Massino Visconti on kunta Pohjois-Italiassa Novaran maakunnassa Piemonten alueella. Massino Viscontin naapurikunnat ovat Armeno, Brovello-Carpugnino, Lesa ja Nebbiuno.


title: Nebbiuno

text: Nebbiuno on kunta Pohjois-Italiassa Novaran maakunnassa Piemonten alueella. Nebbiunon naapurikunnat ovat Armeno, Lesa, Massino Visconti, Meina ja Pisano.


title: Saleveren Salumägi

text: Saleveren Salumägi on Matsalun kansallispuistoon kuuluva mäki Saleveren kylässä Läänerannan kunnassa Pärnumaalla Virossa. Metsäisen mäen pohjoisrinne muodostuu jyrkästä kalkkikivitörmästä. Törmän alla on lähteitä. Mäellä kulkee puolentoista kilometrin pituinen retkipolku.


title: Varallo

text: Varallo on kunta Pohjois-Italiassa Vercellin maakunnassa Piemonten alueella. Varallon naapurikunnat ovat Borgosesia, Breia, Cesara, Civiasco, Cravagliana, Madonna del Sasso, Nonio, Quarna Sotto, Quarona, Sabbia, Valstrona ja Vocca.


title: Plasencia

text: Plasencia on kaupunki Länsi-Espanjassa Extremaduran itsehallintoalueella. Kaupungin väkiluku on noin 41 000 (2015). Plasencia sijaitsee Jerte-joen varrella.


title: Plasencia

text:
Kaupungin historiallinen keskusta on johdonmukainen seuraus kaupungin sijainnista Hopeareitin (Ruta de la Plata) varrella. Kaupunkia asuttivat roomalaiset ja arabit 1100-luvulle saakka, jolloin kuningas Alfonso VIII valloitti sen.
Palatsit, perintökodit ja merkittävät historialliset rakennukset muodostavat ainutlaatuisen vanhan kaupungin. Kaupunkia ympäröi kehämuuri, jossa on hienoja torneja ja portteja. Keskusaukion (Plaza Mayor) reunassa sijaitsee kaupungintalo. Plasenciassa on uusi ja vanha katedraali. Palatsiarkkitehtuuri on läsnä kaupunkikuvassa.


title: Carl-Axel Braskén

text: Carl-Axel Håkan Braskén (s. 1. heinäkuuta 1996 Uusikaarlepyy) on suomalainen jääkiekkoilija, joka pelaa Suomi-sarjajoukkue Muik Hockeyssa.


title: Carl-Axel Braskén

text: Braskén on Muik Hockeyn oma kasvatti. Kaudella 2011–2012 hän oli Jeppis Hockeyn ja MuIK:n C-nuorten yhdistelmäjoukkueen paras pistemies, maalintekijä ja syöttäjä C-nuorten II-divisioonan runkosarjassa tehoilla 18+17=35. Kaudeksi 2012–2013 Braskén siirtyi Vaasan Sportin B-nuoriin. Hän oli joukkueen paras pistemies ja maalintekijä B-nuorten Mestiksessä tehoilla 22+14=36, kuten myös seuraavalla kaudella 2013–2014 sarjatasoa ylempänä B-nuorten SM-sarjassa tehoilla 19+14=33. Kaudella 2015–2016 Braskén oli tehoilla 15+14=29 Sportin A-nuorten paras maalintekijä Niklas Sundforsin kanssa sekä joukkueen kolmanneksi paras pistemies. Hän debytoi samalla kaudella myös miesten peleissä pelattuaan kaksi ottelua lainalla Mestis-joukkue Kokkolan Hermeksessä lokakuussa 2015.


title: Carl-Axel Braskén

text: Braskén pelasi kaudella 2016–2017 Sportin SM-liigajoukkueessa jo harjoitusotteluita. Liigadebyyttinsä hän teki 20. joulukuuta 2016 Mikkelin Jukureita vastaan. Braskén merkittiin Sportin 13. hyökkääjäksi ja hän sai ottelussa jääaikaa 2.23 minuuttia. Ottelu jäi Braskénille kauden ainoaksi SM-liigassa. Hän pelasi koko muun kauden Sportin A-nuorissa. Braskén oli tehoilla 12+15=27 joukkueen paras maalintekijä Rasmus Aaltosen ja Tuomo Viitasalon kanssa sekä sijoittui sisäisessä pistepörssissä kolmanneksi.


title: Carl-Axel Braskén

text: Alkukauden 2017–2018 Braskén pelasi Sportin A-nuorissa ja hän kuului myös seuran SM-liigarinkiin. Braskén ei kuitenkaan saanut tililleen SM-liigaotteluita. Helmikuussa 2018 hän palasi loppukauden sopimuksella kasvattajaseuransa Muik Hockeyn paitaan pelaamaan Suomi-sarjaa.


title: Carl-Axel Braskén

text: Braskén valmistui ylioppilaaksi Vasa övningsskolasta keväällä 2015.


title: Lihulan linnanrauniot

text: Lihulan linnanrauniot ovat historiallisen ajan muinaisjäännös Lihulan kaupungissa Läänerannan kunnassa Pärnumaalla Länsi-Virossa. Lihulaan rakennettiin piispanlinna Saarten ja Länsi-Viron piispaa varten vuonna 1238. Varsin pian piispanistuin siirrettiin Lihulasta Pärnuun ja sieltä edelleen Haapsaluun ja lopulta Kuressaareen, missä uutta piispanlinnaa alettiin rakentaa 1300-luvulla.


title: Lihulan Elisabetin kirkko

text: Lihulan Elisabetin kirkko on kirkko Lihulan kaupungissa Läänerannan kunnassa Pärnumaalla Länsi-Virossa. Se on paikallaan kolmas kirkko. Ensimmäinen tuhoutui vuonna 1297 käydyssä taistelussa, toinen purettiin huonokuntoisena vuonna 1874. Nykyinen kirkko valmistui vuonna 1876.


title: Riyoko Ikeda

text: Riyoko Ikeda , Syntynyt 18. joulukuuta 1947 on japanilainen manga taiteilija ja laulaja. Hän oli yksi suosituimmista Japanilaisista piirtäjistä vuonna 1970, hän on parhaiten tunnettu "Lady Oscar-animesarjasta".


title: Riyoko Ikeda

text: Ikeda on kirjoittanut ja kuvittanut monet tarinat, joista monet perustuvat historiallisiin tapahtumiin, kuten Ranskan vallankumoukseen tai Venäjän vallankumoukseen.


title: Riyoko Ikeda

text: Hänen tunnetuin manga on "Lady Oscar", joka perustuu löyhästi Ranskan vallankumouksen , ja josta on tehty musikaaleja ja osaksi animesarja ja elokuva. 2000-luvulla Ikeda opiskeli musiikkikoulussa ja hänestä tuli laulaja.


title: Lehtivuori

text: Lehtivuori on mäki Etelä-Pohjanmaalla Kurikan kaupungissa. Se on Kurikan korkein kohta, 196 metriä merenpinnan yläpuolella.


title: Lehtivuori

text: Alueen itäosassa korkeustasot suolla ovat alimmillaan noin 117,7 metriä mpy., alueen länsiosassa noin 150 metriä mpy. Korkeimmilleen alue ulottuu Lehtivuoren laella, jossa on teleliikennemasto, noin 196 metriä mpy. tasolle sekä tämä eteläpuolella olevan Pikku Lehtivuoren laella, jossa on laavu ja peruskartalle 191,1 metrin tasolle merkitty kolmiomittauspiste.


title: Lehtivuori

text: Lehtivuorelta on löytynyt lukuisia tervahautoja ja tervapirttien kiukaita.


title: Lehtivuori

text: 150–170 metriä merenpinnasta oli varhaisen Ancylusjärven taso ennen vuotta 8500 eaa, joten Lehtivuori on ollut tuolloin saari.


title: It’s The Searchers

text: It’s The Searchers on brittiläisen The Searchers -yhtyeen vuonna 1964 julkaistu kolmas albumi. Sillä on yhtyeen hitit ”Needles and Pins” ja ”Don’t Throw Your Love Away”, jotka molemmat nousivat Britannian listaykkösiksi. Itse albumi ylsi albumilistan neljänneksi. Albumin joissakin kappaleissa on folk-vaikutteita. Myös levyn rajummat rock-kappaleet ovat tyyliltään lähempänä folk rockia ja merseybeatia kuin rhythm and bluesia tai rockabillyä.


title: The Words I Wrote

text: The Words I Wrote on V-Nastyn tekemä minialbumi, joka julkaistiin 2013. Yhdessäkään albumin kappaleessa ei ole samplea. Albumilla on mukana singlenäkin julkaistu kappale ”All the Money”. Albumi sisältää remixin kappaleesta ”Watch It”.


title: Mihhail Korb

text: Mihhail Korb (s. 3. maaliskuuta 1980 Pärnu) on virolainen poliitikko, joka toimi Viron julkishallintoministerinä 2016–2017. Hän edustaa keskustapuoluetta.


title: Mihhail Korb

text: Korbin isä on keskustapuolueen poliitikko Valeri Korb, joka on poikansa tapaan ollut Riigikogun jäsen.


title: Mihhail Korb

text: Korb on suorittanut kandidaatin tutkinnon liiketaloudessa ja maisterin tutkinnon taloustieteessä Tallinnan teknillisestä yliopistosta. Hän opiskelee samassa yliopistossa energiatekniikan kandidaatin tutkintoa varten.


title: Mihhail Korb

text: Korb on työskennellyt Kohtla-Järven kaupunginhallinnossa vuosina 2001–2004 ja sen jälkeen Mustamäen kaupunginosahallinnon palveluksessa 2004–2005. Hän oli vuosina 2005–2011 Tallinnan Kristiinen kaupunginosajohtaja ja sen jälkeen vuoteen 2014 saakka Tallinnan keskustan kaupunginosajohtaja.


title: Mihhail Korb

text: Tallinnan kaupunginvaltuuston jäsenenä hän oli vuosina 2009 ja 2013. Riigikogun jäseneksi Korb nousi kesäkuussa 2014 Vilja Savisaar-Toomastin erottua tehtävästä.


title: Mihhail Korb

text: Korbin perheeseen kuuluu tytär.


title: Özcan Melkemichel

text: Özcan Melkemichel (s. 21. helmikuuta 1968) on ruotsalainen jalkapallovalmentaja ja entinen jalkapalloilija. Hän toimii Allsvenskan-seura Djurgårdens IF:n päävalmentajana.


title: Özcan Melkemichel

text: Melkemichel on etninen syyrialainen. Hän on syntynyt Turkissa ja asunut Saksassa, kunnes perhe muutti Södertäljeen vuonna 1976.